09:09, 13.01.2020 // 85316\n12 январь – машҳур япон адиби Харуки Муракамининг туғилган куни. Шу муносабат билан «Дарё» ўқувчиларини унинг ижоди билан таништиради. Қуйида колумнистимиз Нурбек Алимов унинг «Норвегия ўрмони» романи ҳақида фикр юритади.\nТалабалик давримда Харуки Муракамини ўқиш ўзига хос мода эди. Унинг деярли барча асарлари ўтмиш ва бугунги кун ёшларининг муаммолари, кечинмалари ва орзу-умидларини акс эттиради. Илк бора «Норвегия ўрмони» асарини аудиокитоб шаклида тинглаганман. Ёшларда тез-тез кузатиладиган, катталар дунёсига ўтаётгандаги депрессив ҳиссиётлар пайтида ўқилган бу китоб яраланган қалбга сурилган дори каби таъсир қилади. Аммо у кимнидир даволайди, кимнингдир дардини оғирлаштиради.\nЗамонавий япон адабиёти классиги бўлишга улгурган Харуки Муракамининг «Норвегия ўрмони» романи 1987 йилда ёзилган. У муаллифига дунё миқёсида шон-шараф олиб келди. Роман номи афсонавий «Битлз» гуруҳининг Norwegian Wood қўшиғи номидан олинган.\nРоман япон ёшлари орасида жуда машҳур бўлиб, Муракамини она юртида жуда катта юлдузга айлантирди.\n37 ёшли Тоору Ватанабе ҳозиргина Гамбургга келган. У тўсатдан аэропортда «Битлз» гуруҳининг «Норвегия ўрмони» қўшиғини эшитиб қолади ва хотиралари оғушига чўмиб кетади. Тору хаёлан унинг ҳаётини ўзгартирган 1960 йилларга қайтади.\nТоору, Кидзуки исмли бола ва Наоко исмли қиз мактабдаги энг яхши дўстлар эди. Кидзуки ва Наоко – ҳамфикрлар, Тоору эса ўзини бу «тўда» аъзоси ҳис этишдан мамнун. Аммо бу дўстлик учлиги Кидзуки 17 ёшида кутилмаганда жонига қасд қилиши билан якунига етди.\nКидзукининг ўлими иккала дўстини ҳам қаттиқ яралайди. Ватанабе қаерга бормасин, ўлим нафасини ҳис этади, Наоко эса ажралмас қисмини йўқотганга ўхшайди. Наоко ва Ватанабе биргаликда кўпроқ вақт ўтказиб, бир-бирини қўллаб-қувватлашга ҳаракат қилади. Тез орада Ватанабе Наокони севишини англай бошлайди. Аммо Наоко учун бу аслида севги эмас. Унинг ҳақиқий севгиси Кидзуки эди; унинг Ватанабе билан муносабати кўпроқ дўстона меҳрга ўхшарди. Наоко шунчаки Ватанабе ва унинг хатларига кўникиб қолган ва бу Наокони ташқи дунё билан боғлайдиган ягона ип эди. Аммо буни севги деб атаб бўлмайди, бундан ташқари, Наоко Ватанабе билан бирга бўлолмайди ҳам – унинг психологик ва физиологик муаммолари жуда кўп.\nКунлардан бир куни Наоко Ватанабега хат юборади. Унда у кучини тиклаши кераклиги ва бирмунча вақт даволаниш учун клиникага ётаётгани ҳақида ёзади. Уларнинг муносабатлари шаҳардаги оммавий тартибсизликлар фонида рўй бермоқда. Ватанабе ўқийдиган билим юрти талабалари кўчаларда намойишлар уюштирмоқда, лекин Ватанабе бу ҳаракатда қатнашмаяпти – у намойишчилар билан бирликни ҳис этмайди. Унинг ягона дўсти – Нагасава. У икки ёш катта, университет бўйича «Буюк Гэтсби»ни ўқиган иккинчи ва охирги одам. Охир-оқибат, барча намойишлар натижасиз тугайди. Ватанабе Наокога хат ёзиш билан яшайди – уларнинг ишқий муносабатлари шундай давом этмоқда.\nТез орада Ватанабе драма дарсларидаги курсдоши Мидори Кобаяши билан танишади. Бу қиз Наоконинг акси – жонли, қувноқ, ўзига ишонган. Наокога бўлган ҳис-туйғуларига қарамай, йигит Мидоридан ҳам завқланади. Қиз уни шунчалик ўзига ром этадики, уларнинг муносабатлари янада ривожланиб боради. Шу билан бирга, Ватанабе дўсти Нагасава билан барларда қизлар билан танишади, учрашади ва эртаси куни уларни унутади.\nВатанабе Киото яқинидаги клиникага Наокони кўргани келади. Клиникада у Наоко билан ётган бошқа бемор – Ишида Реико билан танишади. Реико ва Наоко Ватанабе билан ўтмишни эслаб суҳбатлашиб ўтиради. Наоко катта опасининг бир неча йил олдин юз берган кутилмаган ўлими ҳақида гапиради. Токиога қайтиб келган Ватанабе Реикога маслаҳат сўраб хат ёзади. Унга ким яқинроқ эканини билмайди – Наоко ёки Мидори. У жуда таъсирчан ва нозик Наокога озор беришни хоҳламайди, лекин Мидорини ҳам йўқотишни истамайди.\nХаруки Муракамининг библиографияси ҳар доим мусиқа олами билан яқин муносабатда бўлиб келган. У романлари саҳифаларида ва ҳатто сарлавҳаларида ҳам кўплаб мусиқий композициялар номидан фойдаланади ёки уларга ҳавола беради. «Норвегия ўрмони» асари бунинг яққол мисоли бўла олади. «Битлз»нинг бу қўшиғини гуруҳнинг Rubber Soul альбомида эшитиш мумкин. Тўрт нафар ёш британияликдан ташкил топган бу гуруҳ ўша даврнинг ўзига хос мусиқий чегараларини бузиб ташлаб, мусиқасини классик рок принципларидан фарқ қиладиган бошқа услубда тақдим этган. Жон Леннон ва Пол Маккартни томонидан яратилган баллада Ленноннинг акустик гитарасига шерик сифатида сетор мусиқий асбобидан фойдаланилгани билан ажралиб турарди. Назаримда, асардаги Наока ва Мидорининг характерлари, жарангдорлиги билан бир-биридан кескин фарқ қилувчи ушбу мусиқа асбобларига қиёслангандай гўё.\nМураками ўқувчилари учун унинг бу асари ҳанузгача парадоксал бўлиб қолмоқда, чунки «Норвегия ўрмони» муаллиф асарларининг доимги асоси бўлган фантастика ёки паранормал элементлардан фойдаланилмаган биринчи асаридир. Аслида биз «Норвегия ўрмони»да унинг энг реалистик романига дуч келамиз, лекин ҳар доим асосий мавзулар сифатида севги, ёлғизлик ва хотиралар гавдаланади.\nТоору Ватанабе ҳикоясининг фожиали ҳикоячисидир, чунки у Токио университетида қадимги юнон трагик театри бўйича таҳсил олган, театрга қизиққани учун эмас, дўсти Кидзуки жонига қасд қилганидан сўнг, хотираларидан узоқлашишни мақсад қилиб кирган. Бироқ биз ҳеч қачон ўтмишимизни бутунлай тарк эта олмаймиз ва «Битлз» гитарачиси Жорж Харрисон томонидан чалинган ёқимли ва мўрт сетор овози бизга бу нарсани дойим эслатиб турадигандай.\nВатанабе хаёлан ортга қайтган бу йиллар уларнинг муҳитида рўй берган ўзгаришлар фонида камолотга етишиш жараёнини англатади. Бошқа мамлакатларда бўлгани каби, тарихда Япония ҳам ҳукуматга қарши кўплаб талабалар намойишларининг саҳнаси бўлган. Бу намойишлар ҳақиқий идеалларидан маҳрум бўлган ҳаракатлар деб таърифланган ва буни романдаги кўплаб мисоллар, масалан, Тоору ва Мидори ўртасидаги суҳбатлар орқали билишимиз мумкин. Талабалар ҳаракатларини танқид қилиш ёки рамзий маънода Германн Гессенинг «Ғилдираклар остида» китобини мисол келтирувчи бу суҳбатларда мактаб ўқувчиларининг юқори талаб даражасида ривожланишига халақит берадиган консерватив таълим тизимларига қарши исённи кўришимиз мумкин.\nБироқ ёш Тоорунинг ҳаётидаги энг муҳим воқеалар шахсий даражада содир бўлади. Наоконинг руҳий соғлиги аста-секин ёмонлашиши уни қиздан узоқлашишга мажбур қилади ва бу унинг севгиси деб ҳисоблайдиган ҳис-туйғуларининг чалкашлигини келтириб чиқаради. Яъни Тоору аслида уни севмайди, лекин Наоко учун жавобгарликни ўз зиммасига олган. Чунки Наоко ташлаб кетилганлик туйғусини икки бор бошидан ўтказади: аввал опаси, кейин эса умр бўйи энг яхши кўрган инсони Кидзуки. Айнан шунинг учун уларнинг ўртасида ўзаро боғлиқлик яратилади, бу уларга ташқи оламдан келадиган оғриқлардан бутунлай халос бўлиш учун ўзларининг шахсий оламидан паноҳ топишга имкон беради.\nВатанабе Жон Апдайкнинг «Кентавр» асарини ўқишдан воз кечиши ва унинг ўрнига «Буюк Гэтсби»ни ўқишни хоҳлашини кўрсатиш билан Мураками адабий ва мусиқий маълумотномалар орқали рамзий маъно бера олишда нозик дидлилигини намойиш этади. Апдайкнинг юқоридаги романи – ота ўғлини сўтаклик ва бепарволикдан қутқаришга уриниши, Фицжералд эса ўтмишдаги севги идеализациясини тасвирлайди. Бош қаҳрамон ўқиш учун китоб танлаш эволюцияси ҳам Наокони қайта ҳаётга қайтариш умидига асосланади. Аслида унинг дўсти Нагасава билан ўтказган тунги сафарлари, ягона мақсади номаълум бўлган ҳолда умуман бегона қизлар билан меҳмонхонада тунаши қаҳрамоннинг ҳақиқий ёлғизлигини акс эттиради.\nШу тарзда япон муаллифи мамлакат ёшлари ҳақидаги жуда интим ва самимий портретни чизади. Ҳали жисмоний ёки психологик жиҳатдан тайёр бўлмаган ҳолда катталарнинг мураккаб дунёсига кириш учун болаликдан воз кечиш, мўрт, материалист ва худбин ёшлар аксарият ҳолларда жонига қасд қилишига олиб келади.\nБироқ романнинг меланхолик ва депрессив динамикаси Тооруни ўз қобиғидан ташқарига чиқишга мажбур қиладиган Мидори Кобаяши қаҳрамонининг пайдо бўлиши билан ўзгаради.\nНаоконинг жозибаси унинг ташқи қиёфасида эмас, руҳи мўртлигида; Мидорини эса ўқувчи самимийлиги, шўхлиги, бошқаларни ажаблантиришга бўлган туғма қобилияти ва атрофдагиларга нисбатан сахийлиги орқали севиб қолади... Бошиданоқ у Тоору учун ҳам, ўқувчи учун ҳам ажойиб характерга эга бўлиб, бизга энг қизиқарли саҳналарни тақдим этади.\nТоору ўтмиш ва севган одамлар йўқолиши билан боғлиқ азоблардан қочиб қутулиб бўлмаслигини англаб етади. Ҳаётда ўрганишимиз керак бўлган энг муҳим дарс азоб-уқубатлар билан яшашни ўрганишдир, шунда у бизга тақдим этаётган қувончларни қадрлай оламиз ва ёнимиздаги одамлар қадрига етамиз. Биз йўқотган инсонлар учун энг катта мукофот улар учун яшашдир, шунда уларнинг хотираси йўқ бўлиб кетмайди. Биз ҳали ҳам ҳис қиладиган ва бошқа инсонларга берган севгимиз орқали улар хотирамизда сақланиб қолади.\n«Норвегия ўрмони» – бу ёлғизлик, меланхолия ва умидга асосланган фожиали севги тарихи орқали Харуки Муракамини ёш японлар авлодининг муаллифи сифатида танитган ақлли ва ўйлашга ундовчи роман. Бошқа ритмга эга китоб, содда бўлишига қарамай, уни диққат билан ўқиб чиқсангиз, сиз йиллар давомида ечим излаган муаммоларингиз моҳиятини англаб етишингиз мумкин.\nҚанча уринма, оғритганда оғрийди;\nБошқалар билан бир хил китоб ўқисангиз – барчага ўхшаб ўйлай бошлайсиз;\n- Сен нимада кучлисан?\n- Айтарли ҳеч нарсада. Лекин севимли машғулотларим бор...\n- Юриш, сузиш, китоб ўқиш.\n- Яъни ёлғизликда қилиш мумкин бўлган ишлар.\n- Ҳа. Эҳтимол шундай. Болалигимдан жамоада ўйнашга қизиқмайман;\nИчимда хотиранинг орқа ҳовлиси деб аташ мумкин бўлган қоронғу жойим бор. Баъзан ўйлаб қоламан: муҳим хотираларимдан бирортаси майда ахлатга айланиб кетмаганмикин?\n- Харуки Муракамининг биринчи иш жойи мусиқа дўконида сотувчилик бўлган ва бу тасодиф эмас эди. У чиндан ҳам классика, рок ва жазни яхши кўрарди. У кўплаб романларида ёзувчининг муайян ижодкорлар ва куйларга ҳаволалар берганини кўриш мумкин;\n- Мураками севимли ёзувчиси Френсис Скотт Фицжералднинг машҳур романи – «Буюк Гэтсби»нинг мухлиси эканини бир неча бор таъкидлаган. Шунингдек, унинг энг севимли муаллифлари орасида Раймонд Карвер ва Эрнест Хемингуэй ҳам бор.\n11:46 Бугун // 221002\n08:28 Кеча // 217103\n00:37 Бугун // 197671\n15:00 Кеча // 190498


Трампнинг собиқ хизматкори Обамага ижтимоий тармоқда таҳдид қилди\n10:42 / 13.05.2016\nАҚШ президенти лавозимига номзод Дональд Трампнинг собиқ хизматкори Энтони Сенекаль ўзининг фесйбукдаги саҳифасида АҚШ президенти Барак Обамага таҳдид қилди, деб хабар бермоқда CBS News.\nMother Jones маълумотларига кўра, Сенекаль Обама номига айтилган ҳақоратлар ва таҳдидлар бўлган изоҳларни ижтимоий тармоқда фақат дўстларигина кира оладиган қилиб қолдирган. Бироқ Mother Jones Сенекаль изоҳларининг оригинал скриншотини келтирган.\nТаъкидланишича, Трамп қўлида 17 йил ишлаган Сенекаль аввал ҳам Обама ва унинг оиласи номига кўплаб иғволи изоҳлар ёзган. Мисол учун, у 2015 йилда ҳарбийларни АҚШ президентини давлатга хиёнати учун осишга чақирган. Яна бошқа бир хабарда у Обамани мусулмон деб атаб, бунинг учун ҳақоратомуз атама ишлатган.\nБу орада Трамп сайловолди штаби вакиллари Сенекалнинг изоҳларини қоралашди.


Бош саҳифа Янгиликлар15 июль – Туркия қайта туғилган кун\nТуркияда 2016 йил 15 июль тунида юз берган давлат тўнтаришига уринишнинг бир йиллиги бутун мамлакат миқёсида биродарлик ва бирдамлик куни сифатида кенг нишонланмоқда.\nИстанбулда йиғилган кўп минг сонли халқ олдида чиқиш қилган Туркия Президенти Ражаб Тоййиб Эрдўғон мамлакат бирлиги ва келажагини ҳимоя қилиб чиққан ватандошларга миннатдорлик изҳор этди. 2016 йил 15 июль куни Туркия халқ исёнчиларга қарши бир тану бир жон бўлиб курашди.\n“Яқинларидан айрилган оналар, оталар, рафиқалар, ака-укалар, сингиллар ва болаларнинг дардига шерикмиз. Эркинлик ва эртанги кун учун жонини фидо қилган ўғлонларнинг номи барҳаётдир”, – деди Туркия етакчиси.\nПрезидент Эрдўғон террорчилар шунчаки ижрочи экани, аслида ушбу улкан фитна ортида қудратли кучлар турганига эътибор қаратаркан, Туркия ҳар қандай ғанимни енгишга қодир эканини эслатиб ўтган.\nРажаб Тоййиб Эрдўғон 15 июль шаҳидларига хотирасига Истанбулда ёдгорлик очилишида ҳам қатнашган.\n“Унутманг, Туркия кўп минг йиллик давлатчилик тарихига эга мамлакат. Турк маданияти илдизи 1400 йиллик ўтмишга бориб тақалади. Турк халқи тарих мобайнида турфа синов ва имтиҳонларга рўбарў бўлиб, уларни мардона енгиб ўтган. Биз кўчманчи элат эмас, жипс миллатмиз. Бизнинг кучимиз ана шунда!” – деган Туркия раҳбари.\nЭрдўғонга кўра, бу каби синовлар турк халқини янада жипс, янада қудратли, янада иродали қилади.\nҚайд этилишича, 2016 йил 15 июль санасида Фатҳулла Гулен бошчилигидаги FETÖ деб номланган ҳарбийлашган террорчи ташкилот Туркияда хоинларча давлат тўнтариши қилишга уринди. Туркия халқи 100 йил аввал Чаноққалъада қандай қаҳрамонлик кўрсатган бўлса, 15 июль тунида ҳам жасорат кўрсатиб, улкан ғалабага эришди.\n“Гуленчи-террорчилар турк жамиятини парчалаб ташлаш учун барча имкониятларини ишга солди. Туркияга қарши режаларини амалга ошириш учун Туркияга хайрихоҳ бўлмаган кучлар ёрдамидан фойдаланди. Аммо унутмасинларки, бизни на террорчи ташкилотлар, на улар ортидаги кучлар синдира олади”, – деган Туркия Президенти.\nРажаб Тоййиб Эрдўғонга кўра, 15 июль фитнаси қатнашчиларининг барчаси жазоланиши, ўша машъум кунда шаҳид бўлганлар эса ҳеч қачон унутилмаслигини таъкидлаган.\nТуркия Президенти пойтахт Анқарадаги 15 июль шаҳидлари ёдгорлиги очилишида ҳам қатнашган.\nЭслатиб ўтамиз, 2016 йил 15 июль куни Туркияда давлат тўнтаришига уриниш рўй берди. Туркия раҳбариятига кўра, мазкур жиноят АҚШда яшаётган Фатҳулла Гулен ва унинг террорчи ташкилоти томонидан уюштирилган. Расмий Анқара АҚШдан Фатҳулла Гуленни Туркияга экстрадиция қилишни сўраб бир неча марта мурожаат йўллаган.\n“Ўша кеча cодир бўлган воқеа – Туркия армиясига сизиб кирган ва ўзини “коинот имоми” деб билган бир телба кимсанинг малайлари бўлган хоинларнинг Туркия давлатига қарши тажовузи эди. Ўз миллий парламентини бомбалаган, террористик ташкилотларга қарши курашда олдинги сафларда шижоат кўрсатган полиция махсус кучлари қароргоҳини ер билан яксон қилган, тинч аҳоли устига танк билан бостириб борган, жанговар самолёт ва вертолётлардан ўқ ёғдирган жиноятчилар билан юзма-юз қолган эдик. Тарихимизда бундай ваҳшийлик бўлмаган эди”, – дея бир йил аввалги фожиани ёдга олади Туркия Бош вазири Бинали Йилдирим.\nТуркия Қуролли кучлари ичига сизиб кирган ва FETÖ террорчи ташкилоти аъзоси бўлган ҳарбийлар томонидан амалга оширилган давлат тўнтаришига уринишнинг мақсади Президент Ражаб Тоййиб Эрдўғонга суиқасд уюштириш, конституцион тузум ва парламент тизимини ағдариш эди.\nДавлат тўнтаришига уриниш вақтида 250 киши шаҳид бўлган, 1500 дан ортиқ киши жароҳатланган. Ҳарбий исён халқаро ҳамжамият томонидан кескин қораланган.\nЎн минглаб туркияликлар демократияни ва ҳокимиятга сайлов орқали келган ҳукуматни ҳимоя қилиш мақсадида кўчаларга чиқди. Шу тариқа халқнинг мисли кўрилмаган қатъияти ва жасорати боис давлат тўнтаришининг олди олинди.\nМеҳмет Акаржа: “Туркияни парчалаб ташламоқчи бўлган кучларнинг умиди чиппакка чиқди”. 17.10.2016\nВладимир Аватков: “Фатҳулла Гулен Россия ва Марказий Осиёга дўст бўлмайди”. 17.08.2016\n← Аввалги Аввалги Янис Лапса. Яйдоқ орол (ҳикоя)\nКейинги → Кейинги: Кун ҳикмати 48: Жалолиддин Румий инсон ниқобидаги шайтонлар ҳақида


10:06 20.10.2020 (Янгиланган 10:37 20.10.2020)\nТОШКЕНТ, 20 окт - Sputnik. Ўзбекистон президенти Шавкат Мирзиёев ҳузурида 2021 йилги давлат бюджети муҳокама қилинди.\nМажлисда хабар берилишига кўра, ушбу йил содир бўлган коронавирус пандемияси оқибатларини бартараф этишга 13,4 триллион сўм маблағ йўналтириш керак бўлган. Ўз вақтида қабул қилинган қарорлар ва кўрилган чоралар натижасида жорий йилги бюджет ижроси таъминланган.\nКелгуси йилда ҳам COVID-19 пандемияси давом этиши, жаҳондаги иқтисодий фаоллик пасайиши кутилаётгани туфайли 2021 йил давлаб бюджетида ушбу вазият инобатга олиш кераклигини қайд этилди.\nРеспубликада макроиқтисодий барқарорлик ва белгиланган тушумларини тўлиқ таъминлаш учун 2021 йили иқтисодиётда камида 5,1 фоиз, жумладан, саноатда 5,8 фоиз, хизматлар ва қурилишда 6,5 фоиздан ўсишни таъминлаш зарурлиги таъкидланди. Инфляция даражаси ва бюджет дефицитини прогноз кўрсаткичларидан оширмаслик керак.\nПрезидент, бюджетни таъминлаш ҳамда ижтимоий ва бошқа соҳаларни керакли маблағ билан таъминлаш учун қуйидаги чораларни кўриш кераклигини таъкидлади:\nяширин иқтисодиётни қисқартириш, 600 минг иш ўрнини легаллаштириш, 53 та идоранинг маълумотлар базасини интеграция қилиш;\nмаркировка қўлланиладиган маҳсулотлар турини кенгайтириш ҳисобига бюджетга қўшимча маблағлар тушириш;\nгаз таъминотини ошириш ҳамда ҳисоб-китобни тўғри йўлга қўйиш орқали акциз солиғидан қўшимча 500 миллиард сўм маблағ тушириш;\nэлектр энергияси билан узлуксиз таъминлаш ҳисобига қўшилган қиймат солиғидан қўшимча 250 миллиард сўм бюджетга даромад тушириш;\nТранспорт вазирлигига кейинги йили қатновларни тиклаш, янги маршрутларни очиш ҳисобига бюджетга тушумларни 2019 йилдаги кўрсаткичларга етказиш вазифаси қўйилди;\nбюджет харажатлари очиқ-ошкора бўлиши, вазирлик ва идоралар, ҳудудлар унинг ҳар бир сўмини оқилона сарфлаши кераклиги;\nмолиявий интизом ва назоратни кучайтириш. Молия вазирлигига ташкилотларда ички аудит тизимини мустаҳкамлаш, ноқонуний харажатлар ва камомадларга йўл қўймаслик;\nдавлат идораларининг харажатлар таркиби ва натижадорлиги уларнинг расмий сайтларида эълон қилиш тартиби жорий қилинади ва буни Олий Мажлис палаталари ҳамда маҳаллий кенгашлар назорат қилади;\nУндан ташқари, бош вазир ўринбосарларига кейинги йил учун марказлашган, хорижий ва хусусий инвестиция дастурларини шакллантириш вазифаси қўйилди.


Инсон ҳаётга бир марта келади, бахтли яшашни истайди ва унинг бунга тўла ҳаққи бор. Халқимизнинг ҳуқуқий демократик давлат ва адолатли фуқаролик жамияти қуриш йўлидаги эзгу саъй-ҳаракатларидан кўзланган мақсад-муддао ҳам аслида шу: бугунги кунимиз кечагидан, эртамиз бугунги кунимиздан кўра бахтли\nва фаровон бўлишига эришиш. Ана шундай улуғ ва хайрли мақсадларимизнинг рўёбга чиқиши кўп омил ва мезонларга боғлиқ. Аммо уларнинг ичида ҳаётимизда адолатни қарор топтириш энг зарурий шарт ҳисобланади. Зотан, ижтимоий адолат таъминланган давлатда халқнинг бунёдкорлик салоҳияти, яратувчанликка интилиши ва иштиёқи ҳосил бераверади.\nШу маънода, мустақил Ватанимиз тарихида, халқимиз ҳаётида яна бир янги давр, янги тараққиёт босқичи бошланди, дейишга барча асосимиз бор. Стратегик мақсадларимиз аниқ ва равшан — демократик, инсонпарвар давлат қуриш, эркин фуқаролик жамиятини ривожлантириш, Ватанимиз иқтисодий қудратини юксалтириш, пировардида халқимизни ҳаётдан рози қилиш, унинг янада фаровон яшаши учун барча шарт-шароитни яратиш. Бундай юксак марраларга халқ билан мулоқот қилиб, одамларнинг ичига кириш, уларнинг дарду ташвишлари билан яшаш, инсон манфаатларини таъминлаш орқалигина эришиш мумкин.\nБинобарин, Президентимиз Шавкат Мирзиёев халқ билан фаол ва очиқ мулоқот олиб бориш, жисмоний ва юридик шахслар мурожаатлари билан ишлаш борасида асос солган янги тизим — Халқ қабулхоналари институти ижтимоий адолатни таъминлаш борасида ўзбекона ҳаёт фалсафаси ва миллий давлатчилик мактабига хос барҳаёт анъаналарнинг янги тараққиёт босқичи бўлиш билан бирга, мамлакатимизни ҳар томонлама ривожлантириш йўлидаги стратегик мақсадларга эришишнинг қудратли воситасига айланмоқда.\nХалқимизда эзгу бир анъана бор: ҳар қандай ишни бошлашдан аввал маслаҳат қилинади. Бунда кайвони-ю кексалардан, ёшлардан ҳам фикр сўралади. Турли мулоҳазалар тингланади, муносабатлар ҳисобга олинади. Ҳар бир қараш, таклиф чуқур муҳокама қилинади — дўппини бошдан олиб қўйиб, атрофлича кенгашилади. Ақл — тарози, кўнгил қози бўлади: кўриладиган тадбирнинг фойдаси ва зарари тарозига қўйилиб, обдан тортилади. Ақлли тадбирлар тақдирга мос келади: энг тўғри қарор, адолатли ечим ана шундай муҳокамалар асносида танланади. Бу — ҳақиқат баҳсларда туғилади, дегани.\nБундай қадриятлар йўқ жойдан ўз-ўзича пайдо бўлиб қолмаган, албатта. Зеро, ҳар қайси халқ ёки миллатнинг тафаккури, турмуш тарзи, маънавий қадриятлари аниқ табиий, тарихий ва ижтимоий омиллар негизида вужудга келади, ривож топади. Шу маънода, жамоа бўлиб яшаш туйғуси халқимиз учун умр қоидасига айланиб кетгани бежиз эмас. Яъни заминимизда истиқомат қиладиган одамларнинг бир оила, бир маҳалла, бир халқ бўлиб яшаши объектив зарурат — табиатнинг ўзи, ҳаётнинг ўзи бизни шу руҳда тарбиялаган.\nБундай ҳаёт тарзи, табиийки, ўзаро мулоқотга, мулоқот эса қизғин муҳокама — кенгашга, ҳар бир масалада адолатли ва оқилона ҳукмга йўл очади. Халқимиз бундай қадриятларга асосланиб, аввало, ижтимоий адолатга интилиб келган.\nСоҳибқирон бобомиз Амир Темур куч-қудрат адолат, ҳамжиҳатлик ва ҳамкорликда мужассам эканини англаб-англатиб яшаган. У зотнинг давлат муҳрида битилган «Куч — адолатда» ҳикмати ҳақиқатпарварлик ва ростлик инсон кучига куч қўшиши, ўз навбатида, кучли шахс ҳамиша ҳақгўй бўлишини англатади.\n«Одамий эрсанг, демагил одами, ониким, йўқ халқ ғамидин ғами» ҳикматини ҳаёт қоидасига айлантирган Алишер Навоий ҳам, «Бори элга яхшилиғ қилғилки, мундин яхши йўқ», дея тақдир ва тадбирни бирлаштирган Заҳириддин Муҳаммад Бобур ҳам оддий одамлар билан доимий мулоқот қилиб, уларни қийнаётган муаммоларни ҳал этишни олий мақсад, ҳаёт мазмуни, деб билган. Бу борада неча-неча авлодларга ўрнак ва ибрат бўларли буюк мерос қолдирган.\nПрезидентимиз Шавкат Мирзиёев асос солган халқ билан мулоқот, мурожаатлар билан ишлаш бўйича янги тизим, Халқ қабулхоналари институти ўзбек давлатчилик мактабига мансуб адолатпарварлик, ҳақиқатни амалда таъминлаш борасидаги ана шундай улуғ анъаналар илдизларидан қувват олади. Давлатимиз раҳбари бугун куйиб-ёниб барчамизни халқ қалбига қулоқ солишга, одамларнинг дард-ташвишларини астойдил тинглашга, муаммоларини ҳал қилишда амалий ёрдам беришга даъват этаётгани, бу борада айрим катта-кичик амалдорларнинг онгида тошдай қотиб қолган эскича қарашларни таг-томири билан қўпориб, унинг ўрнига халқ талаб ва истаклари асосида ишлаш принципларини ҳаётимизда чуқур жорий қилишга қатъият билан ҳаракат қилаётгани, буюк шоиримиз айтганидек, қучоқ очиб халқ ичига бориш, унинг армонларини ушалтириш, орзуларини рўёбга чиқаришдек улуғ мақсадларга қаратилган.\n2016 йил 24 сентябрда Ўзбекистон ҳукумати порталида Бош вазирнинг виртуал қабулхонаси очилиши мурожаатлар билан ишлаш тизимини бугунги шиддатли XXI аср талабларига мос ҳолда такомиллаштириш имконини берди. Ҳукумат раҳбари билан оддий одамлар ўртасида ҳеч қандай воситачиларсиз тўғридан-тўғри мулоқот йўлга қўйилди. Шу боис ҳам мазкур виртуал қабулхона ишга тушган куниёқ мамлакатимизнинг турли жойларидан мингга яқин ариза, шикоят ва таклифлар келиб тушди.\nКўп ўтмай, барчамиз гувоҳ бўлдикки, аксарият муаммоларни нисбатан қисқа вақт ичида самарали, энг муҳими, қонун доирасида ҳал қилса бўлар экан. Бунинг учун хоҳиш ва ирода, ҳаётдаги ўткир муаммоларга тик қарай олиш, уларни бартараф этишнинг таъсирчан йўлларини топиш талаб қилинади.\nҲар қандай давлат раҳбари ҳам адолатсизлик ҳолатлари, халқни қийнаб келаётган оғир муаммоларни рўйи рост кун тартибига қўйиб, «энди, келинглар, вазият шундай экан, дея қўл қовуштириб ўтирмасдан ана шу камчиликларни бартараф этайлик», деб, бунда, аввало, ўзи ўрнак ва намуна бўлиб, жон-жаҳди билан бу ишга киришавермайди. Бунинг учун инсонда катта юрак, ўз халқи, ўз Ватани тақдири учун масъулият ва жавобгарликни чуқур ҳис этиш туйғуси кучли бўлиши керак.\nВиртуал қабулхона очилгунга қадар ҳам мамлакатимизда давлат органларининг «Ишонч телефони», Ягона интерактив давлат хизматлари портали мавжуд эди. Бу соҳада махсус «Жисмоний ва юридик шахсларнинг мурожаатлари тўғрисида»ги Қонун қабул қилинган. Лекин минг афсуски, бу қонун амалда тўла ишламаганини, унинг ижросини назорат қилиш ўз ҳолига ташлаб қўйилганини, аниқроғи, бу масалага иккинчи даражали бир иш сифатида қаралганини бугун очиқ тан олишга мажбурмиз.\nДавлатимиз раҳбари Конституциямиз қабул қилинганининг 24 йиллигига бағишланган тантанали маросимдаги маърузасида инсон манфаатларини таъминлаш учун, аввало, одамлар билан мулоқот қилиш, уларнинг дарду ташвишлари, орзу-ниятлари, ҳаётий муаммо ва эҳтиёжларини яхши билиш кераклигини таъкидлар экан, халқимиз дилидаги, жамиятимиздаги оғриқли бир муаммони кун тартибига қўйди: «Биз кейинги пайтда одамлар билан мулоқот қилишни унутиб қўйдик. Уларнинг ичига кириб, очиқ ва самимий гаплашиш, дардини эшитиш фаолиятимизда, афсуски, охирги ўринга тушиб қолди».\nШу боис яқин-яқингача аксарият одамлар ўзи яшаётган ҳудудлардаги маҳаллий ҳокимият идоралари раҳбарларини, вазирларни деярли танимасди. Яшириб нима қилдик: кўпчилик катта-кичик раҳбару мутасаддилар олдига арз қилиб икки-уч марта қатнаган одамга «ёзувчи», «аризабоз», «иғвогар» тарзида бошқача кўз билан қарар эди. Албатта, ҳар қандай жамиятда бўлди-бўлмади ишга дарров шикоят ёзадиганлар топилади. Бироқ ора-чора учраб турадиган бундай кимсалар касрига қолган одамларнинг шикоятларини ҳам эътиборсиз қолдириш — жамиятда муаммоларнинг илдиз отиб кетишига сабаб бўлиши аниқ-ку!\nАхир кимдир умид билан ҳоким ё вазирнинг олдига борса-ю, қабулига кира олмаса, эшигида ҳафталаб-ойлаб сарғайса, шундан сўнг қўли бирор ишга борадими? Ёшлар-чи? Улар билан ҳеч ким гаплашмаса, кўнглида нима гапи бор — қизиқмаса, уларни ўз «тарбияси»га олишни пойлаб ўтирган сохта тарбиячи, «ҳожатбарор»лар камми?!\nАгар биз бугун ёшларимиз, фарзандларимиз тарбияси билан ўзимиз шуғулланмасак, уларнинг қалбига қулоқ тутмасак, бу иш билан хорижда қармоқ ташлаб ўтирган бошқалар шуғулланади. Бу — ҳаётий ҳақиқат. Уни ортиқча исботлаб ўтиришга ҳожат йўқ.\nЯқин-яқингача «Ишонч телефони» ёки Ягона интерактив давлат хизматлари порталига юборилган мурожаатлар аксарият ҳолларда яна келган жойига — қуйи бўғиндаги идора ва раҳбарларга қайтариб юбориларди. Бу мурожаат янада пастга — яқинда ишга олинган ва тажрибасиз ходимнинг чекига тушгач, аҳволни ўзингиз тасаввур қилаверинг. Аҳоли қуйи бўғиндаги айрим раҳбарлар қилмишидан арз қилса-ю, бу мурожаат кўриб чиқиш учун яна уларнинг ўзига бориб тушса, оддий фуқаро додини кимга айтиши, қайси остонага бош уриб бориши керак? Ахир у амалдордан ош-нон сўраётгани йўқ-ку! Унинг талаби, хоҳиш-истаклари жуда оддий, ҳаётий талаблар. Энг муҳими, аксарият ҳолларда улар ҳақли ва адолатли талаблар.\nСув томиб-томиб тошни емиради ё занг аста-секин ҳар қандай мустаҳкам пўлатни ҳам чиритади. Шу маънода, аҳоли мурожаатлари ўз вақтида қонуний ва самарали ҳал қилинмаса, улар йиғилиб-йиғилиб, ўткир ижтимоий-иқтисодий муаммоларни келтириб чиқариши мумкинлигидан кўз юмиб бўлмайди.\nМурожаат, ариза, шикоят нима ўзи? Бу — халқ, жамият қандай нафас олаётганини яққол намоён этадиган қайсар индикатор.\nШавкат Мирзиёев Тадбиркорлар ва ишбилармонлар ҳаракати — Ўзбекистон Либерал-демократик партиясининг VIII съездидаги «Демократик ислоҳотларни изчил давом эттириш, халқимиз учун тинч ва осойишта, муносиб ҳаёт даражасини яратиш — барқарор тараққиёт кафолатидир» номли маърузасида «халқ давлат органларига эмас, балки давлат органлари халқимизга хизмат қиладиган вақт келди. Бундан кейин жойлардаги раҳбарлар фаолиятига биринчи навбатда улар бошқараётган ҳудуддаги аҳолидан тушаётган мурожаатлар сони, уларнинг халқ ичида юриши, мавжуд муаммоларнинг амалий ечимига қараб баҳо берилади. Қисқа қилиб айтганда, раҳбарларга халқнинг ўзи баҳо беради», деб таъкидлади.\nПрезидентимиз Конституциямиз қабул қилинганининг 24 йиллигига бағишланган тантанали маросимда 2017 йилни юртимизда «Халқ билан мулоқот ва инсон манфаатлари йили» деб эълон қиларкан, «давлат органларининг фуқаролар билан ўзаро муносабатлари юзасидан ёндашувни тубдан қайта кўриб чиқиш зарур. Бу борада аҳоли билан доимий мулоқот қилиш, уларни қийнаётган муаммоларни ҳал этишнинг янги механизмлари ва самарали усулларини жорий этишимиз даркор», деб уқтириб ўтди.\nМана, кўп ўтмай, халқимиз бу ғоя ва ташаббусларнинг амалий натижаларини ўз ҳаётида кўрмоқда, сезмоқда: давлатимиз раҳбари барчага ўрнак кўрсатиб, ҳудудларга сафарлари давомида чекка қишлоқ ва овулларгача кириб бориб, ижтимоий соҳа объектлари, оддий одамлар хонадонларида бўлиб, юзага келган реал вазият, аҳолининг турмуш шароити билан яқиндан танишмоқда, муаммоларни бартараф қилиш бўйича тегишли кўрсатмалар бермоқда. Бугун Олий Мажлис Қонунчилик палатаси депутатлари, сенаторлар, давлат органлари раҳбарлари ва масъул ходимлари ҳам жойларга чиқиб, асл ҳолатни ўрганмоқда, мавжуд хато ва камчиликлардан келиб чиқиб, ўз фаолиятини таҳлилий-танқидий кўриб чиқишга уринмоқда. Барча даражадаги ҳокимлар, прокуратура ва ички ишлар органлари раҳбарларининг халқ олдида ҳисобот бериш тизими жорий этилди.\nБу учрашувлардан дастлабки хулосалар нима? Аввало, одамлар онгида мудраб ётган тафаккур уйғонмоқда, тадбиркорлик ва бунёдкорлик иштиёқи янада кучаймоқда. Улар ўз фикр-мулоҳазалари, ўйлари, дард-ташвишлари, орзу-армонлари ҳатто Президент даражасида қизиқ, муҳим ва аҳамиятли эканини англаб етмоқда. Бугун барчамиз амин бўлдикки, жамиятимиздаги асосий муаммо ва камчиликлар қуйи бўғинда — пастда. Илдизлари соғлом дарахт кўкка бўй чўзиб, ҳосил берганидек, ислоҳотлар ҳам қуйи босқичларда натижа берса, бирники мингга, мингники туманга татийверади.\nЯна бир масала: хориждаги ва ичкаридаги айрим «дўст»ларимиз Виртуал қабулхона ташкил этилгач, «бу тизим Президент сайловидан сўнг ўз-ўзидан унутилади», деб «башорат» қилган, буни ҳатто сайловолди «пиар»и тарзида талқин этган ҳолатлар ҳам учради. Бироқ амалда бунинг тамомила акси бўлди. Президент Шавкат Мирзиёев бир ишни бошладими, охирига етказиш учун барча имкониятни ишга солиши, ўзини ҳам, ўзгаларни ҳам бирдек тер тўкиб меҳнат қилишга мажбур этиши, ишламаганга қўймаслиги, якунда, бир кун келиб, барча раҳмат айтиши — буларнинг барчасини халқимиз, жамоатчилигимиз яхши билади.\nБилмаганлар билиши керак бўлган ҳақиқат оддий: давлатимиз раҳбари бу соҳада наинки бугун ёки эртанги кун учун мўлжалланган, балки узоқ истиқболда мамлакатимизда барча тармоқдаги муаммоларни тез ва самарали ҳал қилишнинг янги ва замонавий механизмини ҳаётимизда татбиқ этмоқда. Бу бир-икки йиллик мақсад эмас, ижтимоий адолатни ҳаётда таъминлашнинг узоқ йиллик стратегиясидир.\nПрезидентимизнинг 2016 йил 28 декабрда қабул қилинган «Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида»ги Фармонига мувофиқ, Ўзбекистон Республикаси Президенти девонида Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати, Президент девони ишлар бошқармасининг Фуқаролар қабулхонаси негизида Президентнинг Халқ қабулхонаси, Қорақалпоғистон Республикаси, вилоятлар ва Тошкент шаҳрида, ҳар бир туман ва шаҳарда Президентнинг Халқ қабулхоналари, Президентнинг виртуал қабулхонаси ташкил этилди.\nМазкур тузилмалар бир-бири билан узвий боғлиқ ҳолда ишлайди.\nБунда Виртуал қабулхонанинг ишлаш шакли ва услуби ўзгармаган: мурожаатларни 0-800-210-00-00 ёки 10-00 қисқа рақамларига қўнғироқ қилиш, pm.gov.uz манзилидаги махсус мурожаат шаклини тўлдириш орқали юбориш мумкин. Мамлакатимизнинг барча туман ва шаҳарларида Халқ қабулхоналари ҳафтада беш кун 9.00 дан 18.00 гача танаффуссиз фаолият кўрсатади. Барча Халқ қабулхоналари ягона андоза ва тартиб бўйича ишлайди, ҳамма бўғиндаги қабулхоналар бир хил мавқега эга, яъни улар Президентнинг ҳудудлардаги вакиллиги ҳисобланади.\nАйни пайтда Халқ қабулхоналари жойлардаги энг замонавий биноларда иш бошлади. Бу ерда жисмоний ва юридик шахслар учун қулай шарт-шароитлар яратилган. Жумладан, кутиш ва фуқароларни қабул қилиш заллари, иш кабинетлари, Она ва бола, тиббиёт хоналари мавжуд. Қабулхоналар ҳуқуқий адабиётлар, зарур маълумотлар ва ахборот технологиялари билан таъминланган. Энг муҳими, улардаги муҳит, имкониятлар, шарт-шароит, мутасаддилар муомаласи одамлар руҳиятига, кайфиятига таъсир қилади. Аслида ҳам мамлакатимизда олиб борилаётган барча ислоҳотдан мақсад — одамларни ҳаётдан рози қилиш эмасми?!\nПрезидентимиз Қорақалпоғистон Республикаси, Хоразм, Сурхондарё, Қашқадарё вилоятлари ва Тошкент шаҳридаги Халқ қабулхоналари фаолияти билан бевосита танишар экан, ташкилий жиҳатларга юқори баҳо берди. Энди уни мазмунан бойитиш, ички маданиятни мустаҳкамлаш зарурлигини, ҳокимлар, прокурорлар, ички ишлар бошқармалари бошлиқлари ва бошқа мутасадди раҳбарлар бу ерда халқ билан мулоқот қилиши, ҳар бир мурожаат ўз ечимини топиши, адолат таъминланаётганини одамлар сезиши, бир сўз билан айтганда, бу масканда адолат овози жаранглаб туриши кераклигини таъкидлади.\nНима учун давлатимиз раҳбари бу жиҳатларга қайта-қайта эътибор қаратмоқда? Чунки Халқ қабулхонасига кириб келаётган фуқаро учун ҳеч қандай тўсиқ бўлмаслиги лозим, у фикрини, таклиф ва мулоҳазалари, муаммоларини очиқ-ойдин айта олиши керак. Сансалорлик, қўрқув, ҳадик бўлмаслиги керак. Рост-да, илгари одамлар бирор давлат идорасига шикоят кўтариб борса, аввало, мутасаддиларга «гапи ўтадиган» одам изларди. Бирор раҳбар ёки мутасадди унга «Шикоятингни ўрганишдан бошқа ишим йўқми?» каби иддаоларни айтса-ку, ўзини худди айбдордай ҳис қиларди. Беихтиёр елкаси қисилиб, боши хам бўларди.\nЙўқ, бугун вазият мутлақо бошқача. Халқ қабулхоналари — халқимизнинг ўз уйи, нажот маскани. Бу ерда фуқаролар ва тадбиркорлар доимо очиқ чеҳра билан кутиб олинади. Одамлар, чин маънода, ортида суянч тоғи борлигини ҳис қилмоқда. Бу олдинги тасаввур ва тушунчалардаги каби таниш-билишчилик, қариндош-уруғчилик эмас, балки барча масалани қонун доирасида кўриб чиқиш, ҳал қилиш дегани. Мурожаатларнинг синчиклаб ўрганилиши ва амалий ҳал қилиниши тинчлик-осойишталик, тараққиёт ва фаровонлик ҳаётимизда барқарор бўлишида ниҳоятда катта аҳамиятга эга.\nХалқ қабулхоналари ва Виртуал қабулхона ходимлари мурожаатларни қабул қилади, рўйхатга олади, расмийлаштиради, таҳлил қилади, Мурожаатларнинг ягона классификаторига мувофиқ, уларни кўриб чиқишга ваколатли бўлган давлат ва хўжалик бошқаруви органларини белгилайди. Мурожаатларга оид маълумотлар «Ўзбекистон Республикаси Президентининг Виртуал қабулхонаси» ахборот тизимига киритилади.\nХалқ қабулхоналарида мурожаатлар оғзаки, ёзма ва электрон шаклда шахсан ёки почта орқали қабул қилинади. Аризачи шахсан мурожаат қилганда, навбат бўйича тартиб рақамини олади. Сўнг кутиш залида Халқ қабулхонаси ходими чақиришини кутади. Аризачи чақирилгач, Халқ қабулхонаси ходими унинг аризасини текширади. Текшириш якунлари бўйича аризага рўйхат рақами берилади. Аризачиларга мурожаатларни расмийлаштиришда кўмаклашилади.\n«Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида»ги Фармонда барча даражадаги Халқ қабулхоналари ходимлари Ўзбекистон Республикаси Президенти девонининг ходимлари ҳисобланиши белгилаб қўйилгани уларга объектив, холис ишлаш, мурожаатларни ўз вақтида ва сифатли кўриб чиқиш, адолатли қарорлар қабул қилишда катта имконият ва ваколатлар беради.\nПрезидент девонининг Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати мурожаатлар билан ишлаш устидан тизимли мониторинг ва назорат олиб боради. Бунда Халқ қабулхоналари фаолияти мунтазам ўрганиб борилади, уларнинг ишини янада такомиллаштириш, фуқаролар билан очиқ мулоқотларни кенгайтириш бўйича чора-тадбирлар кўрилади.\nДавлат ва хўжалик бошқаруви органларининг раҳбарлари, мансабдор шахслари, барча даражадаги ҳокимлар сайёр қабуллар, жумладан, Халқ қабулхоналарида ташкил этиладиган қабулларни мунтазам ўтказиб бориш билан бирга, Хизматга мурожаатлар билан ишлашга оид ўз ҳисоботини тақдим этади. Ўз навбатида, Хизмат бу ҳисоботларни ўрганиб, мурожаатларни кўриб чиқиш билан боғлиқ ишлар сифатини, мурожаатлар кўриб чиқилаётганда аниқланган тизимли муаммоларни мунтазам таҳлил қилиб боради. Шунингдек, қоидабузарликлар ва муаммоларни фош этади, мурожаатларга асос бўлган сабаб ва шарт-шароитларни аниқлайди, уларни бартараф этиш мақсадида ҳуқуқни қўллаш амалиёти ва амалдаги қонун ҳужжатларини такомиллаштириш бўйича таклифлар тайёрлайди, Президентга давлат ва хўжалик бошқаруви органларининг мурожаатлар билан ишлаши ҳолати тўғрисида мунтазам ахборотлар тайёрлаб киритади, мурожаатларда кўтарилаётган масалаларни акс эттириш мақсадида норматив-ҳуқуқий ҳужжатлар лойиҳаларини тайёрлаш ва экспертизадан ўтказишда иштирок этади.\nҲаёт бор экан, инсон бор экан, муаммолар ҳам бўлиши табиий. Шу маънода, мурожаатлар билан ишлаш ҳеч қачон кун тартибидан тушмайди. Албатта, одамзодни буткул рози қилиш имконсиз. Бироқ халқимиз якдил-ҳамфикр бўлса, муаммоларга тик қараб, уларни бир четдан ҳал қилишга киришсак, ишонинг, адолат ҳаётимизда тўла қарор топади, шикоятлар аста-секин камаяди. Яъни адолат бор жойда шикоят бўлмайди. Шу боис ҳаётимиз ўзгариши учун, аввало, ўзимиз ўзгаришимиз керак. Ислоҳотни ҳар биримиз, аввало, ўзимиздан бошлашимиз керак.\nАҳолининг ҳуқуқий онгини, хусусан, мурожаат маданиятини юксалтириш ҳам долзарб масала бўлиб турибди. Мурожаатлар ичида баъзан соғлом ақлга, оддий мантиққа тўғри келмайдиганлари ҳам учрайди. Ҳар қандай тараққиёт воситасидан, яратилган имкониятлардан эзгу ёки ёвуз мақсадда фойдаланиш мумкин. Шу маънода, «Порталга ёзаман» ибораси фирибгарлик, кимнидир қўрқитиш, бирор мансабдорга таҳдид қилиш воситаси бўлиб қолмаслиги керак. Халқимиз бежиз «ўйнаб ёзсанг ҳам ўйлаб ёз», демайди. Бир ташкилотга хат битаётган одамда сўз масъулияти, фикр маданияти, маълумотлар учун жавобгарлик ҳисси бўлиши керак.\nМурожаат қилувчилар ўз шикоят-аризалари Президент даражасида кўрилаётганини чуқур англаб етишлари лозим. Чунки барча шикоятчи ҳам ҳақ бўлавермайди: кимдир шошиб ё адашиб, масаланинг туб мазмунига етиб-етмай, ҳатто, нотўғри маълумотлар билан ҳам арз қилади. Ҳар бир мурожаатни кўриб чиқиш, ўрганиш, таҳлил этишга вақт керак. Агар мурожаатларда кўтарилаётган масалалар муайян ҳудуд, одамлар, умуман, жамиятимиз учун фойдали, адолатли ва ўринли бўлса, нур устига нур.\n...Давлатимиз раҳбари ҳаётимизда адолат янада мустаҳкам қарор топиши, ҳар бир ишнинг халқимиз билан бамаслаҳат амалга оширилиши, инсон ҳуқуқ ва манфаатларининг амалда таъминланишига хизмат қиладиган янги, замонавий тизим ишлаб чиқиб, уни амалиётга татбиқ этиш билан мустақил Ватанимиз тарихида янги даврга, тараққиётнинг янги босқичига асос солмоқда. Президентимизнинг «Инсонларнинг дарду ташвишларини ўйлаб яшаш — одамийликнинг энг олий мезонидир», деган ҳаётбахш сўзлари бугун Халқ қабулхоналарига кираверишда катта ҳарфлар билан ёзиб қўйилган. Халқ дарди-ташвишлари билан ёнаётган беором қалб тубидан отилиб чиққан бу ҳароратли сўзлар ўзининг, оиласининг, бутун эл-юртимиз, бугунги ва келажак авлодлар тақдирига бефарқ бўлмаган ҳар бир юртдошимиз учун ҳаётий аъмолга, эзгу вазифага айланиши шарт. Ўзбекистонимиз тараққиётнинг янада юксак чўққиларини забт этиши учун бугун ҳаётнинг ўзи барчамиздан Президентимиз атрофида янада жипслашиб, уйғоқ виждон билан яшашни, катта ғайрат ва шижоат билан ишлашни талаб қилмоқда.\nБошқача яшашга ҳаққимиз йўқ. Бунга ҳаётнинг ўзи йўл қўймайди.\nМазкур рукндаги бошқа мақолалар: « Давлат грантлари ажратиш учун танлов\tЯнги уйлар файзи »


Россиянинг Украинага босқини оқибатлари Қозоғистонда чорва молларининг нобуд бўлишига олиб келди\nМоскванинг Украинадаги асоссиз уруши қозоғистонлик фермерларни Россия ва Украинанинг чорвачилик вакциналаридан маҳрум қилар экан, бу – босқиннинг ҳалокатли оқибатларидан бирига айланган.\nУфа (Россия) ва Қустанай (Қозоғистон) ўртасидаги яйловларда сигирлар подаси олдида от миниб кетаётган эркак, 2017 йилнинг 10 июли. Россиянинг Украинага босқини натижасида чорва молларига мўлжалланган вакциналар келмай қўйгани сабабли Қозоғистонда бир қанча қорамол нобуд бўлган. [Франк Файф/AFP]\nНУР-СУЛТОН – Қозоғистонда чорва молларининг нобуд бўлиши – Марказий Осиёда Россиянинг Украинага босқини билан боғлиқ оқибатлардан бири бўлди, деб хабар беради Озод Европа/Озодлик радиоси сешанба (14 июн) куни.\nСўнгги кунларда Қарағанда вилоятининг Шет туманида 76 бош сигир ва бузоқ юқумли касаллик туфайли нобуд бўлган. Яна 150 та сигирда инфекция борлиги гумон қилинмоқда.\nВетеринария соҳаси мутасаддиларидан бири қорамолларининг нобуд бўлишини Украина ва Россия вакциналари етишмовчилиги билан изоҳлади.\n24 февралда Россиянинг ўз қўшнисига қарши бошлаган асоссиз ҳужуми туфайли Украина ва Россия вакциналарини етказиб бериш тўхтаб қолган.\nБу икки мамлакат одатда чорва ҳайвонларига анаэроб касалликларга қарши вакциналар етказиб беради, деди душанба куни телевидениеда чиқиш қилган Қарағанда вилояти ветеринария бошқармаси бошлиғи Қайирбек Турсунбеков.\n«Бу қишлоқда 3 минг бош қорамолни эмлаш режалаштирилган эди. Аммо вакцина етишмагани учун уларнинг атиги 25 фоизи эмланди», дейди у.\nҚарағанда вилоятига анаэроб инфекция ва чорва молларининг бошқа касалликларига қарши 350 минг дозадан ортиқ вакцина керак, деди у.\n«Бизга Украина ҳам, Россия ҳам вакцина етказиб беради. Касалликни ташхислаш ускуналари ҳам Украинадан келтирилади. Жорий мавсумда режалаштирилган эмлашлар учун етарлича вакцина ололмадик», деди у.\nВилоят ва бутун мамлакат бўйлаб инфекциялар тарқалишининг олдини олиш учун вакциналар таъминоти имкон қадар тезроқ тикланиши зарур, деб огоҳлантирди Турсунбеков.\nБосқин Марказий Осиёда қийинчиликлар келтириб чиқарган\nҚозоғистондаги қорамол ўлати постсовет ҳудуддаги мўрт тинчликка путур етказган Россиянинг яна бир зарбаси бўлди.\nУкраинага босқин ортидан Россияга нисбатан жорий қилинган халқаро санкциялар мамлакат иқтисодиётини ўта қийин аҳволда қолдирар экан, минглаб Марказий Осиёлик мигрантлар ватанига қайтишга ошиқмоқда.\nЎзбекистон ҳукуматига кўра, жорий йилнинг тўрт ойи давомида Россиядан Ўзбекистонга 133 минг нафар меҳнат мигранти қайтиб келган.\nУкраинадаги уруш ва Россияга қарши жорий этиладиган янги санкциялар бу йил пул ўтказмалари ҳажмининг камайишига олиб келади. Жаҳон банкининг 11 май кунги ҳисоботида айтилишича, пасайиш Қирғизистонда 32 фоизни, Тожикистонда 22 ва Ўзбекистонда 21 фоизни ташкил қилиши кутилмоқда.\nБундан ташқари, Марказий Осиёлик мигрантлар Украинага қарши ҳужумда катта талофат кўрган Россия армияси сафига чақирилишдан хавфсирамоқда.\nМарказий Осиёда туғилиб, кейинчалик Россия фуқаролигини олган эркакларнинг маҳаллий ҳарбий комиссариатларга чақирилиши билан боғлиқ ҳолатлар кўпаймоқда, деб хабар берган эди Карвонсарой апрел ойида.\n«Ҳозирги кунда мигрантлар Россияни тарк этиб, уйига кетгани ёки бошқа мамлакатларда иш топгани маъқул», деган эди ўшанда асли ўзбекистонлик мигрантлар ҳуқуқлари фаоли Валентина Чупик. «Бу мамлакатда яшаш хавфли бўлиб боряпти.»\nВилоят ва бутун мамлакат бўйлаб инфекциялар тарқалишининг олдини олиш учун вакциналар таъминоти имкон қадар тезроқ тикланиши зарур, деб огоҳлантирди мутахассис. Мана энди гўшт ва сут маҳсулотлари нархи кўтарилади, чунки эмланмаса, ўнлаб ва юзлаб ҳайвонлар касал бўлиб, ўлиши мумкин, улар қиммат вакциналар билан эмланади ва натижада ҳамма нарсанинг нархи кўтарилади.\nМана сизга Украинага ҳужум қилиш билан Россия бошлаган ишнинг оқибати. Бу йил қишда бизни иқтисодий таназзул ва очарчилик кутмоқда.\nUSAID Қозоғистонда қурғоқчиликдан жабрланган фермерларга ёрдам беради\nUSAID маълумотларига кўра, чорва моллари нобуд бўлган 200 дан ортиқ уй хўжаликлари асосий эҳтиёжларини қондириш учун моддий ёрдам оладилар.


Автомобиль бозори таҳлили: 2021 йил Ўзбекистонда қандай тенденция кузатилди? – Kommers.uz\nТаҳлил\t19:31 | 31.1.22\nАвтомобиль бозори таҳлили: 2021 йил Ўзбекистонда қандай тенденция кузатилди?\nИшлаб чиқариш камайиб, экспорт ҳажми ошди.\nИқтисодий тадқиқотлар ва ислоҳотлар маркази таҳлиллари шуни кўрсатдики, 2021 йил Ўзбекистон автомобиль бозорида савдо ҳажми 2020 йилга нисбатан 12,5 фоизга ўсди.\nМаълум бўлишича, 2021 йилда республика бўйича 691,9 мингта автотранспорт воситалари олди-сотдиси амалга оширилган бўлиб, бу 2020 йилги кўрсаткич — 614,9 мингтага нисбатан 12,5 фоизга кўпдир.\n2021 йилда олди-сотди қилинган автотранспорт воситаларининг 28,1 фоизи янги, енгил автомобиллар ҳисобланади. Шундан 13,6 мингтаси ёки 7 фоизи чет элда ишлаб чиқарилган.\nҚайд этилишича, коронавирус пандемияси сабабли юзага келган глобал микрочип танқислиги туфайли 2021 йил январь-ноябрь ойлари 12-20 минг дона янги енгил автомобиль етказиб берилган бўлса, декабрь ойига келиб ушбу кўрсаткич 27,2 минггача етган.\nМашина олди-сотдиси бўйича ҳудудлар кесимида йиллик энг юқори ўсиш суръатлари Самарқанд (30,9 фоиз), Сурхондарё (29,4 фоиз), Наманган (27,9 фоиз) вилоятлари ва Тошкент шаҳрига (19,9 фоиз) тўғри келган. Навоий (9,7 фоиз), Сирдарё (9,4 фоиз), Тошкент (3,2 фоизга) вилоятларида эса автомобиллар хариди камайган.\nРеспубликада 2021 йил чет элда ишлаб чиқарилган янги, енгил автомобиллар савдоси ошиб борди. Йилнинг биринчи ярмида 4,7 минг дона енгил автомобиллар сотилган бўлса, иккинчи ярим йилликда савдо ҳажми 8,9 мингга (1,9 баробар кўп) етди.\nИнфографика: 2021 йилнинг январь-декабрь ойларида маҳаллий ва чет элда ишлаб чиқарилган янги автомобиллар савдоси улуши\nЧет элда ишлаб чиқарилган енгил автомобилларнинг асосий қисми Тошкент шаҳрида (58,4 фоизи) сотилган. Чет элда ишлаб чиқарилган енгил автомобилларнинг сотилиши бўйича кейинги ўринларни Фарғона (12,4 фоиз), Тошкент (7 фоиз) ва Самарқанд (4,7 фоиз) вилоятлари эгаллади. Энг кам олди-сотди операциялари Сурхондарё (0,5 фоиз) ва Сирдарё (0,7 фоиз) вилоятларида кузатилди.\nҚайд этиш керакки, Ўзбекистонда 2021 йил 236 минг 667 та енгил автомобиль ишлаб чиқарилган. Бу 2020 йилги кўрсаткич — 280 минг 080 донага қараганда 43 минг 413 тага камдир.\nШундай бўлса-да, мамлакатда автомобиль экспорти 2021 йилда ортди. Ўзбекистон хорижга 281,8 миллион долларга тенг бўлган 28 минг 952 та автомобиль сотган. Ушбу кўрсаткич 2020 йилга нисбатан солиштирилганда 10 минг 401 тага ошган.


“Таниб олинглар. Батурин. Бухгалтер. Қулоғи кар, лекин кўзи ўткир. Дарров илғайди. Хуллас Стëпка буни сенга юклаймиз. Фëдорова, комбинат лаборанткаси. Сув остида сузишга ишқибоз. Шўнғиганда қаердан чиқишини ҳеч ҳам билолмайсан.\nЙўқ, у бало-қазонинг ўзи. Уни ўзим амаллайман. Сен мана буниси билан шуғулланасан. Кичкина дема уни. Жуда жиддий объект”.\n“Сиздан угина” фильмидан олинган бу иқтибосда браконьерлар давлат назоратчиларини зарарсизлантириш режасини тузмоқда.\nФильмнинг бу эпизоди 17 сентябр, душанба куни “Ўздунробита” мобил алоқа компаниясининг 4 ходими устидан Тошкент судида ҳукм чиқарилганидан сўнг лип этиб ёдга тушди.\nҲукмдан роппа-роса 2 ой олдин – 17 июл куни “Ўздунробита” ҳукумат талаби билан қарийб 10 миллион мижозига хизмат кўрсатишни тўхтатиб қўйган эди.\nУндан олдинроқ эса, мамлакат Идорасида ўтказилган мажлисда фильмдагидай гап бўлганини тасаввур қилиш қийин эмас.\n“Таниб олинглар. Батурин. Бухгалтер. Қулоғи кар, лекин кўзи ўткир. Дарров илғайди”.\nФақат бу гал фамилиялар бошқа, роллар ҳам бошқа: Топшириқ Бергувчи браконьер эмас, ҳар ҳолда, эгаллаб турган лавозимига қараганда, браконьер эмас.\nБраконьер - “Ўздунробита”нинг судланган 4 ходими.\nФильмдаги браконьерлар бошлиғи ўз чўпқатларига “Биз табиатдан инъом кутиб ўтира олмаймиз. Бизнинг вазифамиз уни табиатдан тортиб олиш” деб уқтиради.\n“Ўздунробита” устидан иш қўзғатган Идора Бошлиғи ўз тобеинларига шунга ўхшаш гап айтганми-йўқми – билмаймиз – у Идора деворлари қалин – кўрмаганмиз, эшитмаганмиз.\nБироқ, суднинг “Ўздунробита” активларини давлат фойдасига мусодара қилиш тўғрисидаги 17 сентябр кунги ажримидан келиб чиқиб, Идорада шунга ўхшаш гап бўлган, деб тасаввур қилиш қийин эмас.\nФильмдан парчани бироз таҳрир билан эшитинг.\n“Биз инъом кутиб ўтира олмаймиз. Бизнинг вазифамиз уни табиатдан тортиб олиш”.\nҲар ҳолда “Ўздунробита”нинг “она”си - Россиядаги МТС компанияси “Идорада шундай дейишган”, деяпти.\nУмуман, “Сиздан угина” фильми билан “Ўздунробита” иши ўртасида параллеллар бисёр.\nЯна бир парчани диққат билан эшитинг:\n“Майли қўйиб юборақол.\nКел энди, бир одамгарчилик қил.\nАхир ўзинг тушунасану, икки йилдан кам бўлмайди.\nУндан кўпроқ деявер. Менинг таниш судям бор”.\nБу кинодаги гап.\nҲаётда эса, судя назоратчининг эмас, балки Идора наздида браконьер бўлган “Ўздунробита”чиларнинг таниши чиқиб қолди.\nСудланган 4 ходимга судя 4 томонини қибла, деб эълон қилиб юборди.\nТўғри, 2,5 йилдан жазо ҳам белгилади. Фақат у шартли жазо.\nЭнди “Ўздунробита” зиммасига Идора юклаган айбловни эслатамиз. (Аслида масаланинг шу жиҳати ҳайратимизни уйғотди, тинглаётганингиз эшиттиришга ана ўша ҳайрат туртки берди)\nИдора “Ўздунробита” компаниясини $1 000 000 000 (бир миллиард доллар) ни, жайдари тил билан айтсак, еб кетганликда айблаган эди.\nЖиноят Кодекси билан яхши таниш эмасмиз – Худо сақласин!\nЛекин 1 000 000 000 ни тасаввур қилиш мумкин.\nМасалан, мана бундай усул билан.\nЎзбекистоннинг йилт-янги уч Қаҳрамонидан бири – андижонлик фермер Содиқжон Тўраев қўл остидаги 115 киши билан 95 гектарда деҳқончилик қилиб, сўнгги уч йилда 215 минг доллар соф фойда олибди. (1 долларни 2 минг сўмдан, деб олдик. Аниқроқ ҳисоблаш учун “Народное слово”нинг 25 август сонига қаранг)\nКўкрагига Олтин Юлдуз тақилиши боиси – шу.\n215 мингни 3 йилга бўламиз. Боринг ана, йилига 72 мингдан бўла қолсин – биздан нима кетди!\nЎзбекистоннинг капиталистик меҳнат Қаҳрамони Содиқжон Тўраев 115 нафар ишчиси билан 1 000 000 000 доллар соф фойда олиш учун 13 388 (ўн уч минг уч юз саксон саккиз) йил меҳнат қилиши керак. Албатта, агар чарчаб қолмаса.\nМамлакатга шунчалик даҳшатли молиявий зарар етказилганини эшитиб, Идора Бошлиғи бошқа бир таниқли фильм қаҳрамонидай\n“Керак бўлса олаверсин. Мен нима экан деб ўйлабмана.\nНима қилаяпсиз валинеъмат?\n- Шоҳнинг ишига аралашма. Давлат қашшоқланиб қолмайди. Оловрилар” дегани йўқ. Аксинча, зарар келтирган компания мулкини ўзи – давлат фойдасига опқўйди.\nХуллас, Идора билан “Ўздунробита” ўртасида бўлиб ўтган можаронинг шу соатгача бўлган тадрижидаги сўнгги саҳна мана бу саҳнанинг ғирт ўзидир.\n“Эҳ шўрлик бошим. Яна бир бор айтчи иблисманман де.\nЮз марта айтдимку кимлигимни. Иблисмасман.\nСўзларинг ëлғон, ëлғон. Шоҳни алдаман. Уни бандасимас Оллоҳ таолонинг ўзи сайлаб қўяди.\nТўғри, жуда яхши тушуниб турибман”.\n“Ўздунробита”нинг “она”си – МТС компанияси расмий вакили кеча Озодлик билан суҳбат чоғида “ҳамма нарсани тушуниб турганини”, адолатни тиклаш, мулкни қайтариб олиш учун барча воситаларни қўллаяжакларини айтди.\nХуллас, кино ҳаёт бугунги Ўзбекистонда. Кино бўлгандаям Совет киноси!\nБу кино телевизорда – ЎзТВда инъикос этдими-йўқми – 17 сентябр куни илғамай қолдик.\nШундай бўлса-да, ёзовурдик, тинглаб бўлаёзганингиз “Телевизор”ни.\nАхир, в конце концов, “Телевизор” телевизор ҳақида, аниқроғи, телевизор ҳақидагина эмаслигини, балки реал ҳаётнинг телевизордаги акси , тўғрироғи, аксинча, акс этмаслиги тўғрисида эканлигини Сиз тингловчи аллақачон илғаб олгансиз.\nҲар ҳолда “Ўздунробита”суди тўғрисида мамлакатнинг оқсоқол ахборот агентлиги – ЎзА ҳам лом-мим демади.\nТўғри-да, ўта чигал, тушуниш, тем более, тушунтириш қийин мавзу.\nБунинг устига изн керак ёзиш учун. Идора изни.


Эски ҳовлимизда атрофи пахса девор билан ўралган боғимиз бўларди. Отам билан ҳар куни ўша боғда ишлардик. Мен ҳам мактабдан келиб, томорқа ишларида отамга кўмаклашардим. Отам буюрган ишларни беками кўст бажарардим.\nБоғимизда ишлаб юрган кунларимизнинг бирида узоқдан белкурак кўтарган кишининг овози эшитилди. У овози борича бақириб, отамнинг исмини айтиб чақириб, югуриб келарди. Ундан юз метрлар кейинроқда қўлига кетмон тутган бир киши уни қувиб келар, қувиб келаётган киши кексароқ шекилли, ҳар замонда пича ўтириб олар ва нафасини ростлаб олгач, яна қувишни давом эттирарди. Отам шошиб ўрнидан туриб, боғдевордан бўйнини чўзиб қаради. Қочиб келаётган киши бизнинг боғимизга яқин келиб қолган эди. Отам уни таниди, шекилли:\n— Ҳа, Йўлдошбой, тинчликми? — сўради ҳалиги кишидан.\n— Тинчлик эмас-да, ота, боғдеворнинг эшигини очинг, анави қуваётган одам мени чопиб ташламоқчи, қаранг, ўлдираман, деб кетмонини кўтариб келяпти. Мени қутқаринг, ота, — деб Йўлдош ака шошиб-шошиб гапирарди. Югуриб келган эмасми, ҳадеб ҳаллосларди.\nОтам дарров Йўлдош акани ичкарига киритди ва эшикни ёпди. Унгача ҳалиги қуваётган одам ҳам боғдеворга яқинлашиб қолган эди.\n— Ҳов, қўрқоқ, чиқ бу ёққа, уриш қандайлигини кўрсатиб қўяман сенга!\nУ ҳадеб чиранар, аммо уни отам ичкарига киришга қўймасди, оч дейман сенга, оч эшикни, дея қўлидаги кетмонини девордан туриб ўқталарди.\nОтам гап нимадалигини асло тушунмас, сўраса ҳам у жавоб бермай, ҳадеб жаврарди.\nВоқеа асли бундай бўлган экан. Қуваётган одам маҳалламизда яшайдиган етмиш ёшдан ўтиб, саксонни қоралаб қолган Машариф деган киши эди. Ундан қочган киши қирқ-қирқ беш ёшлардаги Йўлдошбой ака бўлиб, сув талашиб Машариф отанинг ўзи тенги ўғли билан уришиб қолган. Йўлдош ака бир-икки мушт кўпроқ туширган шекилли, Машариф отанинг ўғли йиғлаб отасининг ёнига борган экан. Ота ҳам ғазаб отига миниб, шу ерга келиб турган эди.\nВоқеани аниғига етгач, отам таваллога ўтди.\n— Машариф, қўй, болалар ўзлари уришдими — ўзлари ярашиб олишаверади. Энди булар ёшми, ҳар қайсиси тўрт-беш боланинг отаси, эрта-индин ўғлини уйлаб, қизини чиқарадиган бўлиб туришибди.\n— Йўқ, мен уни ўлдираман!!!\n— Э, қаёқдаги гапларни гапирасан, Машариф, одам ўлдириш осон эканми? Бу йигитни қара, — деди отам Йўлдош акага қараб. — Девдек кучи бор. Бу аслида сенинг ҳурматингни қилиб, олдингга тушиб қочиб келган, сен шуни билишинг керак, ахир. Қадимгилар айтган-ку, катта кўприк бўлади, деб. Жаҳлга эрк берма, жўра! Йигитнинг гуноҳидан ўт. Йўлдошбой, сен ҳам кечирим сўра отадан. Бориб ўғлидан ҳам узр сўра, хўпми? Бу билан бирон жойинг камайиб қолмайди.\nМашариф ака чарчади, шекилли, дамини олгани ерга чўккалади.\n— Матқурбон, асли кўпни кўрган одамсан-да, — деди Машариф ота. — Мени жаҳлдан туширдинг, аммо тўғриси, бу аҳмоқ агар қўлимга тушса, жаҳл устида чопиб ташласам, кейин ёмон бўларди. Шунинг учун айтадилар-да, жаҳл чиқса, ақл қочар деб. Ҳов бола, бу сафар Матқурбон орага тушди, ҳурмати бор, кечирдим, аммо-лекин кўзингга қара.\nЙўлдошбой ака ҳам «Хўп, ота, бошқа қайтарилмайди», деб турибди.\n— Йўлдошбой, иним, бор энди уйингга, — деди Машариф ота боғдевордан узоқлашгач. Болаларинг бор-а, уларни ўйла, жаҳлга эрк берма. Томорқангни икки соат кейин суғорсанг, нима бўпти?!\nЙўлдошбой ака ҳам отамга раҳмат айтиб, уйига равона бўлди.\n— Одам ҳар куни савоб иш қилиши керак, ўғлим. Мана, бугунги савобимиз савобларнинг энг аълоси бўлди. Чунки иккита уришганни яраштириб қўйдик, — деб отам чўққи соқолини қўли билан силаб қўйди.\nГарчи ўша даврларда болалик қилиб, бу воқеанинг моҳиятини унча англамаган бўлсам-да, мана, ҳозир мағзини чақяпман.\n11:48, 28.06.2018 ✔195\n11:48, 28.06.2018 ✔204\n10:13, 21.06.2018 ✔211\n✔ 195  11:48, 28.06.2018\n✔ 204  11:48, 28.06.2018\n✔ 211  10:13, 21.06.2018\n✔ 247  10:42, 14.06.2018\n✔ 193  14:37, 07.06.2018


Доллар бир ярим йил ичида илк маротаба 58 рублдан пасайди\n15:40 / 13.02.2017\nАҚШ доллари ва Европа умумий валютаси евро Россиянинг миллий валютаси – рублга нисбатан ўз қадрини йўқотмоқда. Рубль сўнгги бир ярим йилдаги қадрини тикламоқда. Бунга carry trade сармоядорларининг Россия активларига қизиқиши ортаётгани сабаб қилиб кўрсатилаяпти.\n13 февраль куни соат Москва вақти билан 10:28да доллар курси "эртага" ҳисоби билан 0,14 рублга тушиб, 58,1 рублни ташкил этди. Евро эса, 0,15 рублга арзонлашган ва 61,80 рубль этиб белгиланган. Москва биржаси маълумотлари шундан дарак бермоқда.\nБунда савдо бошланишида рубль долларга нисбатан 57,9625 рублгача кўтарилган. Бу борада еврога нисбатан кўрсаткич 61,32 рубль бўлган. Айни рақамлар 2015 йил июль ва июнь ойларидан кейинги энг паст кўрсаткичлардир.\nМарказий банк қатъий пул-кредит сиёсати олиб бораётган бир вақтда ривожланган мамлакатлар қарз инструментларидаги ставкаларнинг турли-туманлиги инвесторларнинг эътиборини Россияга қаратмоқда. Бу айни вақтда carry trade доирасида Россияга сармоялар оқимини кучайтирмоқда.\nСarry trade усулида инвесторлар ставкаси камроқ банклардан қарз олган ҳолда, бошқа даромади юқорироқ соҳаларга катта пул тикади.


28.01.2019 13:37 0 1300\nАрк вилоят ўлкашунослик музейида аудиогид тизими ҳамда 3D «Виртуал музей» дастури жорий этилди. Бу ҳақда Бухоро давлат музей-қўриқхонаси директори Абдурашид Зикриллаев маълум қилди.\n«Ҳар бир соҳа ривожининг асоси бу — қатор янгилик ва инновацияларни ҳаётга татбиқ этишдан иборат. Маданий мерос объектлари ва давлат музейларида смарт-технологияларни амалда ривожлантириш мақсадида Бухоро давлат музей-қўриқхонаси тизимидаги Арк қўрғони ҳақида маълумот берувчи экскурсия матнлари ўзбек, рус, инглиз тилларида тайёрланиб, овозлаштирилмоқда. Тизим 9 бўлимдан иборат бўлиб, Арк қўрғони тарихи ва ундаги экспозициялари, экспонатлари тўғрисида маълумот беради. Ушбу инновацион технологиянинг афзаллик жиҳати уни буюртма қилган саёҳатчи Арк қалъаси тарихи ҳақида аниқ ва асосланган тарихий манбалар, шунингдек, вилоят ўлкашунослик музейидаги ноёб, нодир ашёлар тўғрисида маълумотларга эга бўлади», — деди илмий ишлар бўйича директор ўринбосари Жамшид Халилов.\nАйни пайтда вилоят телекоммуникация мутахассислари томонидан Бухородаги барча музейлар ва тарихий объектларда бепул WI-FI тизими ўрнатилмоқда.\nБухоро сайёҳлик Wi-Fi аудиогид


Ҳамдамовнинг "Анжи"си премьер-лигадан четлатилса нима бўлади?\n5 октябрь, 2018, 12:10\nАввал хабар берганимиздек ҳамюртимиз Достонбек Ҳамдамов тўп сурадиган Махачкаланинг “Анжи” клуби футболчилари раҳбариятга шарт қўйишди ва агар 18 октябргача барча қарздорлик бартараф этилмаса улар премьер-лиганинг 11-туридан ўрин олган ЦСКАга қарши ўйинда майдонга тушмасликларини билдиришди.\nРус ОАВлари тарқатган хабарга кўра агар чиндан ҳам “Анжи” чемпионатдан четлатиладиган бўлса, у ҳолда ундан қўлга киритилган очколар ҳам бекор қилинади.\nБоиси, чемпионат регламентига кўра мусобақадан четлатиладиган жамоа мавсумнинг 15тадан кам ўйинида иштирок этган бўлса, унинг барча натижалари бекор қилинади. Агар жамоа 15тадан кўпроқ ўйин ўтказса, у ҳолда мавсумнинг қолган турларида рақиб жамоага тўплар нисбати ўзгармаган ҳолда ғалаба ёзилади.\nМаълумот учун, "Анжи"нинг айни дамдаги умумий қарзи 260 миллион рублни ташкил этади. Жамоа премьер-лигада 12-поғонани эгаллаб турибди.


Ўзбекистонда 2021 йилдан янгича меҳнат миграцияси тизими жорий қилинади - Daryo\n10:33, 15.09.2020 36950\nЎзбекистонда 2021 йилдан янгича меҳнат миграцияси тизими жорий қилинади\nПрезидент Шавкат Мирзиёев «Хавфсиз, тартибли ва қонуний меҳнат миграцияси тизимини жорий этиш чора-тадбирлари тўғрисида»ги қарорни имзолади, деб хабар беради «Yuz.uz».\nҚарор билан хавфсиз, тартибли ва қонуний меҳнат миграцияси тизими жорий қилинмоқда ҳамда унинг асосий йўналишлари белгиланган.\nташқи меҳнат миграцияси соҳасида халқаро ҳамкорлик ривожлантирилади, хориждаги ватандошлар ташкилотлари ва ўзбек диаспоралари билан алоқалар мустаҳкамланади;\nхорижга ишлашга кетишдан олдин фуқаролар касб-ҳунарга ва хорижий тилларга ўқитилади, уларга касбий малакани тасдиқловчи халқаро сертификатлар берилади;\nмеҳнат мигрантлари молиявий ва ижтимоий қўллаб-қувватланади, уларнинг ҳаёти ва соғлиғини суғурталаш амалиёти кенгайтирилади, улар учун маданий-маърифий тадбирлар ташкил этилади;\nмеҳнат миграциясидан қайтиб келган шахслар реинтеграция қилинади, шу жумладан, уларнинг бандлиги таъминланади, касбий малакаси оширилади ва тадбиркорлик ташаббуслари рағбатлантирилади.\nТашқи меҳнат миграцияси агентлиги ҳудудий филиалларининг иши қуйидаги тартибда ташкил этилади:\nҳокимлар ҳудудий филиалларга умумий раҳбарлик қилади ҳамда уларга юклатилган вазифалар самарали бажарилишини таъминлайди;\nҳудудий филиал раҳбарлари бир вақтнинг ўзида Қорақалпоғистон Республикаси Вазирлар Кенгаши раиси, вилоятлар ва Тошкент шаҳар ҳокимининг ёрдамчилари ҳисобланади;\nҳокимликлар маҳаллий бюджетнинг қўшимча манбалари ҳисобидан ҳудудий филиалларнинг моддий-техника базасини мустаҳкамлаш ҳамда фаолиятига малакали мутахассисларни жалб қилиш чораларини кўради;\nТашқи меҳнат миграцияси агентлигининг ҳудудий филиалларига қуйидаги ҳуқуқлар берилмоқда:\nхорижий иш берувчилар ва уларнинг вакиллари билан бевосита келишувлар тузиш ҳамда тузилган келишувларга асосан фуқароларни ишга юбориш;\nхорижий мамлакатларнинг ҳудудий миграция ва бошқа давлат органлари билан алоқалар ўрнатиш ва музокаралар ўтказиш, хориждаги ватандошлар ташкилотлари билан ҳамкорлик қилиш;\nхорижий (халқаро) молия институтлари миграция соҳасини ривожлантиришга ажратиладиган грантларини жалб қилиш.\n2021 йил 1 январдан бошлаб ташкиллаштирилган меҳнат миграцияси йўли билан хорижга чиқиб кетаётган шахсларни ишга юборишдан олдин мажбурий тартибда касб-ҳунарга ўқитиш тизими жорий қилинмоқда.\n2021 йил 1 январга қадар Япония иш берувчилари билан ҳамкорликда Тошкент шаҳридаги «Ишга марҳамат» мономарказида «Япон тили ва касбий малака» тест маркази, Россиянинг Пайвандчилик назорати миллий агентлиги билан ҳамкорликда Фарғона шаҳридаги «Ишга марҳамат» мономарказида пайвандчилар мактаби, БААнинг рекрутинг Tadbeer марказлари билан ҳамкорликда Гулистон шаҳридаги «Ишга марҳамат» мономарказида хизмат соҳасида фаолият кўрсатадиган ишчиларни тайёрлаш ўқув маркази ташкил этилади.\n2021 йил 1 январдан бошлаб «Ижтимоий ҳимоя ягона реестри» ахборот тизимида кам таъминланган сифатида рўйхатга олинган оила аъзоларига, улар меҳнат фаолиятини амалга ошириш учун хорижга чиқиб кетаётганда микроқарзлар берилади.\nМавзуга доир: «Бу ерда ҳомиладорлар ҳам бор, улар қаерда туғади, ердами?». Самара яқинидаги лагерда яшаётган 4,5 минг ўзбекистонлик муҳожир ҳақида\n12:05, 26.04.2022 112831\n07:30, 15.05.2022 84465\n07:30, 08.05.2022 77451\n23:40 Бугун 6898\nШвейцария Россия компаниясига нисбатан санкцияларни бекор қилди\n23:08 Бугун 10231\n«Милан» — Италия чемпиони. Милан жамоаси сўнгги турда йирик ҳисобда ғалаба қозониб, 19 марта А Серия ғолиблигини қўлга киритди\n23:05 Бугун 15492\nInstagram: Синглисига машина совға қилган Dili.me, димоғдорликда айбланган Нилуфар Усмонова, соғлиғи туфайли касбини ўзгартирган Паризода\n22:44 Бугун 11369\nСергелида янги йўл бўйлаб қурилган деворнинг бир қисми қулаб тушди\n14:16, 21.05.2022 77517\n23:17, 21.05.2022 75914\n07:30 Бугун 68244\nБухорода қурбақа ёмғири, «порахўрлик ва бесоқолбозликда айбланган» мухбирлар, АҚШнинг кучи СССРники билан тенглигини тан олган Хрушчёв. Ўзбек матбуоти 22 майда нималар ҳақида ёзган?\n18:55, 21.05.2022 51523\nЎзбек–қирғиз чегарасидаги ЙТҲ оқибатида 9 киши вафот этди


Минтақавий экологик муаммолар ва миллий устуворлик — ekolog\nМинтақавий экологик муаммолар ва миллий устуворлик\nЎзбекистонда иқтисодий ўсишнинг барқарор суръати таъминланаётгани дунё ҳамжамиятида иқтисодий ислоҳотларни амалга оширишнинг «ўзбек модели» сифатида тан олинган йўл тўғри эканининг исботидир.\nЎтган давр натижаларига кўра, мамлакатимиз нафақат глобал инқироз таҳдидларига қарши тура олди, балки иқтисодий ва ижтимоий ривожланишнинг барқарор суръати ва халқ фаровонлигини таъминлади. Ўзбекистон бозор иқтисодиёти асосида ҳуқуқий демократик давлатни шакллантириш жараёнида табиатга маданиятли муносабатда бўлишга оид норматив ҳужжатларни ҳам қабул қилди.\nБу кўпгина экологик муаммоларни бартараф этиш ёки таъсирини юмшатиш имконини берди.\nМарказий Осиёдаги сув муаммолари ҳақида гапирадиган бўлсак, Орол денгизининг қуриши туфайли юзага келган экологик фожиа Орол ҳавзасидаги барқарор ҳаётни қарийб издан чиқарди. Нафақат ичимлик суви, балки ижтимоий ҳаётнинг деярли барча жабҳалари учун ҳам оби ҳаёт тақчиллиги юзага келди.\nУшбу экологик фожиа Оролбўйи ҳавзасида яшовчи кўп миллионли аҳолининг турмуш тарзига салбий таъсир кўрсатди. Яна бир муҳим жиҳати шундаки, бу экологик таназзул бир-бирига узвий боғлиқ бўлган ва халқаро аҳамият касб этувчи ижтимоий-иқтисодий муаммоларнинг яхлит ва мураккаб мажмуини вужудга келтирди.\nТобора оқими камайиб бораётган дарёлар сувидан борган сари кўпроқ фойдаланилаётгани ва дарёлар имкониятлари тугаб бораётгани ҳамда ўтган асрнинг сўнгги ўн йилликларида ёғингарчиликнинг кам бўлиши минтақада туз ва сув мутаносиблиги бузилишига олиб келди.\nНатижада бир авлод кўз ўнгида бир пайтлар ёпиқ сув ҳавзалари ичида катталиги жиҳатидан дунёда тўртинчи ўринда турган Орол денгизи қарийб ўлик денгизга айланиб қолди. Унинг қуриб қолган тубида 5 миллион гектардан зиёд экологик фожиа ўчоғидан иборат янги Оролқум чўли пайдо бўлди ва у ўзига туташ ҳудудларга туз-қумли бўронлар тарқатувчи хавфли маконга айланди. Бу ердан ҳавога кўтарилаётган чангли бўронларнинг таъсир доираси 500 километрдан ҳам олисга етиб бораётгани Орол фожиасининг нақадар кенг қамровли эканидан далолат беради. Ҳар йили Оролқумдан атмосферага 100 миллион тоннагача чанг кўтарилаётир. Ўтган асрнинг 80-йилларидан бошлаб бу ердаги чанг бўронлари давомийлиги 90 кундан ҳам кўпроқ бўлаётгани мутахассислар томонидан эътироф этилмоқда.\nЭнг асосийси, Оролга сув қуйилишининг камайиши денгиз ва унинг экотизимидаги гидрологик ва гидрокимёвий меъёрларнинг тиклаб бўлмас даражадаги ўзгаришига олиб келди. Денгизнинг балиқчилик соҳасидаги аҳамияти умуман йўқолди. Жумладан, ўтган йили Қорақалпоғистон ҳудудидаги сув ҳавзаларида балиқ овлаш 1991 йилдаги кўрсаткичнинг бор-йўғи 23 фоизини ташкил этди. Бунинг оқибатида балиқни қайта ишлаш, кемачилик, кемаларни таъмирлаш каби минтақа учун бир пайтлар жуда катта фойда келтирган саноат турлари йўқ бўлиб кетди. Вақтида порт ва балиқчилик саноатининг йирик марказлари ҳисобланган Мўйноқ ва Қозоқдарё аҳоли пунктлари эндиликда денгиз қирғоқларидан юзлаб километр узоқлашди.\nБунинг оқибатида ўн минглаб кишилар анъанавий касбларидан маҳрум бўлдилар. Жанубий Оролбўйидаги кўплаб кичик кўллар қуриб қолди ёки саёзликка айланди. Бу эса, ўз навбатида, қарийб 90 фоиз тўқайзорларнинг йўқ бўлиб кетишига, 800 минг гектардаги қамишзорларнинг қуришига ва бу ерлардан қўним топган парранда-ю даррандаларнинг қирилиб кетишига олиб келди. Айни пайтда, трансчегаравий дарёларнинг ўрта ва юқори оқимларида юзлаб сунъий сув ҳавзалари пайдо бўлди. Натижада Орол фожиасининг оқибатлари ҳатто Помир ва Тянь-Шаннинг энг баланд чўққиларида ҳам кузатилаётгани бугун ҳеч кимга сир эмас.\nОролнинг қуриши ер ресурсларининг камайиши ва тупроқ унумдорлигининг пасайиши билан бир пайтда кузатилмоқда. Яйловлар ва пичанзорларнинг табиий ҳолати тобора ёмонлашиб, шўр босган янги-янги майдонлар пайдо бўлаётир. Умуман олганда, Оролбўйидаги чўлланиш даражасининг кескин ошиши натижасида ҳудуднинг биологик маҳсулдорлиги 10 баробар камайди. Баъзи жойларда яйловлар ва пичанзорлар ўз аҳамиятини бутунлай йўқотди.\nМинтақада чўлланиш жараёнининг тезлашиши ўсимлик ва ҳайвонот дунёси хилма-хиллигига салбий таъсир кўрсатмоқда. Оролбўйидаги санитар ва экологик вазият тобора мураккаблашиб бораётир. Юқумли ва бошқа касалликларга чалиниш кўпаймоқда.\nАна шундай шароитда сувдан оқилона фойдаланиш Марказий Осиё давлатлари учун, айниқса, трансчегаравий дарёларнинг қуйи оқимида жойлашган мамлакатлар учун энг асосий вазифалардан бири бўлиб қолди.\nЎзбекистон Президенти Ислом Каримов «Ўзбекистон ХХI аср бўсағасида: хавфсизликка таҳдид, барқарорлик шартлари ва тараққиёт кафолатлари» асарида таъкидлаганидек «… дарёлар оқими асосан Қирғизистон ва Тожикистон тоғларидан бошланади. Сув захираларининг кўпчилик қисмидан Марказий Осиёдаги барча республикаларнинг ерларини суғориш учун фойдаланилади. Шу муносабат билан минтақадаги барча давлатларнинг манфаатлари йўлида ҳамда экология талабларини, дарёлар дельталарида ва Орол денгизида мақбул ҳаётий шарт-шароитларни яратиш мақсадида бу ерларга сувнинг ўтишини таъминлаш зарур. Шу билан бирга Орол денгизи ҳавзасининг чекланган сув захираларини биргалашиб, келишган ҳолда бошқариш муаммосини амалий ҳал қилиш талаб этилади».\nШу ўринда асрлар оша ушбу дарёлар ҳавзасида жойлашган давлатлар ва улар аҳолисининг ҳаётий эҳтиёжларини қондиришга доимий равишда хизмат қилиб келган трансчегаравий дарёлар ресурсларидан фойдаланишга асосий эътиборни қаратиш зарур. Бу минтақадаги 55 миллиондан ортиқ аҳолининг манфаатлари деганидир.\nШунинг учун ҳам трансчегаравий дарёлар оқимидан фойдаланиш, жумладан, ҳар қандай гидроэнергетик иншоотлар қурилишида ушбу дарёлар воҳасидаги барча давлатлар манфаати ҳисобга олиниши зарур. Акс ҳолда, гидроэнергетик иншоотлар бунёд этиш бўйича ҳар қандай фаолият Амударё ва Сирдарёнинг қуйи оқимида жойлашган ҳудудларни сув билан таъминлашни янада мураккаблаштиради, Оролнинг бутунлай қуриб қолишидек экологик фожиани тезлаштиради. Орол ҳавзасидаги муаммоларни фақат экологик нуқтаи назардан баҳолаш нотўғри бўлур эди. У бундан ҳам мураккаб ва қамрови жуда кенг бўлиб, уни ижобий ҳал этиш учун кескин ижтимоий-иқтисодий ўзгаришлар, катта ҳажмдаги капитал маблағлар талаб этилади.\nЎзбекистон Марказий Осиёдаги атроф-муҳит муҳофазаси бўйича минтақавий ҳамкорлик жараёнларида фаол қатнашмоқда. Мамлакатимиз Оролни қутқариш халқаро жамғармасини ташкил этиш (Марказий Осиё давлатлари раҳбарларининг 1993 йил Қозоғистоннинг Қизилўрда шаҳрида бўлиб ўтган йиғилиши қарори) ҳамда табиий ресурсларни бошқариш, атроф-муҳит муҳофазаси ва барқарор ривожланиш бўйича муаммоларни ҳал этишга, бу борадаги фаолиятни мувофиқлаштиришга йўналтирилган Барқарор ривожланиш ва сув хўжалигини бошқариш давлатлараро комиссиясини ташкил этиш ташаббускорларидан бири ҳисобланади.\nМарказий Осиё давлатлари томонидан экологик масалалар йўналишида «Орол денгизи ҳавзасини барқарор ривожлантириш муаммолари бўйича Марказий Осиё давлатлари ва халқаро ҳамжамиятнинг Нукус декларацияси», «Олмаота декларацияси», «Ашхобод декларацияси» каби ўта муҳим ҳужжатлар имзоланган. Уларда минтақадаги давлатларнинг экологик сиёсатини ишлаб чиқиш ва амалга ошириш масалаларида ўзаро бир хил ёндашувга эришиш назарда тутилган.\nАйни пайтда икки томонлама ва кўп томонлама иқтисодий ҳамда табиатни муҳофаза қилиш бўйича турли келишувларнинг мавжудлиги туфайли минтақадаги ўзаро муносабатлар ривожланмоқда. 1993 йилда қабул қилинган «Орол денгизи ва Оролбўйидаги муаммоларни ҳал этиш, Орол минтақасидаги экологик вазиятни соғломлаштириш ва ижтимоий-иқтисодий ривожланишни таъминлаш бўйича келишув» ва «Орол денгизи ҳавзасидаги экологик вазиятни яхшилаш бўйича аниқ ҳаракатлар дастури» Марказий Осиёдаги бешта давлат президентлари томонидан илк бор имзоланган муҳим ҳужжатлар сирасига киради.\nЎзбекистон 12 та халқаро шартномага, жумладан, «Трансчегаравий сув оқимлари ва халқаро кўллардан фойдаланиш ва муҳофаза қилиш бўйича» (1992 йил, Хельсинки) ва «Халқаро сув оқимларидан кемалар қатнамайдиган ҳолатларда фойдаланиш тартиби тўғрисида»ги (1997 йил, Нью-Йорк) БМТ конвенцияларига қўшилган.\nДавлатимиз раҳбари Ислом Каримов ташаббуси билан 2008 йилнинг март ойида Тошкентда «Орол муаммоси: унинг аҳоли, ўсимлик ва ҳайвонот олами генофондига таъсири, унинг оқибатларини юмшатиш бўйича халқаро ҳамкорликдаги чоралар» мавзусида Халқаро конференция ўтказилди. Анжуман доирасида декларация қабул қилиниб, халқаро ташкилотлар, молия институтлари, хорижий давлатлар ва бошқа донорларга Оролбўйидаги иқлим ўзгариши бўйича юзага келган ҳолатни яхшилашга қаратилган қатор лойиҳалар тақдим этилди.\nМарказий Осиё давлатлари раҳбарлари қабул қилган қарор ижросини таъминлаш учун Оролни қутқариш халқаро жамғармаси ижроия қўмитасининг Нукус филиали томонидан қатор лойиҳалар ишлаб чиқилди. Жумладан, 1997-2006 йиллар давомида деярли 13 миллиард сўмлик 22 та лойиҳа тайёрланди. Шу пайтга қадар уларнинг 14 таси тўлиқ амалга оширилди. 6 та лойиҳа асосидаги ишлар давом эттирилмоқда.\nТўқайзорларнинг бундан кейин камайиб кетмаслигини, биохилма-хилликни сақлаб қолишни таъминлаш мақсадида 2006 йилдан бошлаб Қорақалпоғистонда Амударё дельтасидаги тўқайзорларни сақлаб қолиш ва муҳофаза этиладиган ҳудудлар тизимини мустаҳкамлашга қаратилган қўшма лойиҳа амалга оширилмоқда. У БМТнинг Тараққиёт дастури ва Глобал Экологик Фонд томонидан молиялаштирилаётир.\nБМТнинг Тараққиёт дастури жамғармаси томонидан молиялаштирилган «Қорақалпоғистоннинг қишлоқ жойлари учун тоза энергия» лойиҳаси муваффақиятли амалга оширилди. Ушбу лойиҳа доирасида Қорақалпоғистоннинг экологик вазият оғир бўлган ҳудудларида маиший эҳтиёжлар учун 36 та, олис овулларда ер ости сувларини тортиб олиш учун 10 та қуёш электр станцияси ўрнатилди.\nАйни пайтда Ўзбекистон ҳукумати томонидан Қорақалпоғистонни 2020 йилгача сув билан таъминлашни ривожлантириш бўйича аниқ тизим ишлаб чиқилган бўлиб, натижада шаҳарларни 100 фоизгача, қишлоқларни 80 фоизгача тоза сув билан таъминлаш имконияти яратилади.\nМамлакатимиз Орол муаммоларини ҳал этиш борасида Германия, Франция ва бошқа давлатлар, шунингдек, Глобал Экологик Фонд, БМТнинг Тараққиёт дастури, Жаҳон банки каби халқаро ташкилотлар билан самарали ҳамкорлик қилиб келмоқда. Ана шу йўналишда олиб борилаётган ишлар натижасида сўнгги 12 йил давомида Орол денгизининг қуриб қолган қисмида саксовул ва бошқа маҳаллий шароитга мос буталардан 200 минг гектардан зиёд ўрмонлар вужудга келди. Ушбу ҳудудда ҳар йили 20 минг гектар яшил ҳимоя майдонлари ташкил этилаётганини алоҳида эътироф этмоқ лозим.\nҚорақалпоғистоннинг сув таъминоти тизимини ривожлантириш мақсадида ҳар бирининг суткалик қуввати 15 куб метр бўлган 5 та пуркагич мосламалари ўрнатилди. 10 та сув чиқаргич иншоотида жами қиймати 42,4 миллион АҚШ долларига тенг хлорлаш ускуналари фойдаланишга топширилди.\nОсиётараққиёт банки ва Ислом тараққиёт банкининг кўмаги билан Нукус ва Тахиатошдаги 14 та туғуруқ мажмуи ҳамда бошқа шифохоналар 2,8 млрд. сўмликдан ортиқ замонавий тиббий ускуналар билан таъминланди. «Саломатлик-1» ва «Саломатлик-2» Давлат дастури доирасида 162 та қишлоқ врачлик пунктига 2 млрд. сўмликка яқин шундай ускуналар етказиб берилди.\nОрол денгизи ҳавзасидаги сув ресурслари ва атроф муҳитни бошқариш халқаро лойиҳаси бўйичаСирдарё ва Амударёнинг трансчегаравий оқимларидаги 25 та станция, республикалараро коллекторлар сув сарфи ва сифатини аниқловчи замонавий ускуналар, алоқа воситалари, компьютерлар билан таъминланди.\nЎзбекистон Оролни қутқариш халқаро жамғармаси ижроия қўмитаси қошида Минтақавий гидрология маркази ташкил этилишида фаол қатнашди.\nУшбу жамғарма иштирокчилари бўлган давлат раҳбарларининг 2009 йилнинг апрелида бўлиб ўтган учрашувида Ўзбекистон Президенти Ислом Каримов иштирокчи давлатларнинг 2001-2015 йиллар учун фаолият дастурини ва Орол ҳавзаси муаммоларини ҳал этишга жаҳон ҳамжамиятини янада кенгроқ жалб этиш концепциясини илгари сурди.\nДарҳақиқат, Орол фожиасининг кўлами шунчалик кенгки, уни жаҳон ҳамжамиятининг кўмагисиз бартараф этиш ниҳоятда мушкул. Шунинг учун Ўзбекистон мустақилликнинг дастлабки йиллариданоқ халқаро экологик фаолиятни интеграциялаш жараёнини бевосита ва билвосита халқаро ташкилотлар билан ҳамкорлик негизида ташкил этди.\nЎзбекистоннинг барқарор ривожланиш йўлига қадам ташлаши қуйидаги энг муҳим тамойилларга асосланган. Биринчидан, экологик хавфсизлик иқтисодий ва ижтимоий хавфсизлик билан бир қаторда мамлакат миллий хавфсизлигининг ажралмас бир қисми бўлиши лозим. Иккинчидан, барқарор ривожланишни таъминлаш учун ҳамма субъектларни қамраб олган ҳолда экологик, иқтисодий ва ижтимоий хавфсизлик нуқтаи назаридан атроф-муҳитга таъсири бўлган барча турдаги табиий ресурслар ва манбаларнинг яхлит тизимини шакллантириш зарур. Учинчидан, барқарор ривожланишни бошқариш тизимининг доимийлигини ва унинг экологик ҳамда ижтимоий-иқтисодий кенг кўламли вазифаларни амалга ошириш билан мутаносиблигини таъминлаш даркор. Тўртинчидан, ижтимоий-иқтисодий ва экологик вазият ҳисобга олинган ҳолда барқарор ривожланишни таъминлашга қаратилган тадбирларнинг устуворлигига эришиш керак.\nАлбатта, бу ўринда ижтимоий-иқтисодий ривожланишнинг атроф-муҳитга таъсирининг узоқ муддатга мўлжалланган башоратлари асосидаги яхлит ижтимоий-иқтисодий ва экологик сиёсат юритилиши талаб этилади.\nБу жараёнда экологик, иқтисодий ва ижтимоий муаммоларни халқаро ва минтақалараро даражада ҳал этиш механизмларини ишлаб чиқиш ҳам муҳим аҳамият касб этади.\nБарқарор ривожланишнинг умуммиллий стратегиясида ишлаб чиқаришни барқарор ривожлантириш, атроф-муҳит муҳофазаси бўйича миллий дастур асосида табиий ресурслардан оқилона фойдаланиш ва бу борадаги ишларни тўхтовсиз кучайтириб бориш орқали аҳоли учун яхши турмуш шароитини яратишга интилишнинг устуворлиги аниқ белгилаб қўйилган. Айни пайтда ушбу ҳаракатлар Вазирлар Маҳкамасининг 2008 йил 19 сентябрдаги 212-қарори асосида қабул қилинган Ўзбекистон Республикасининг 2008-2012 йилларга мўлжалланган атроф-муҳит муҳофазаси бўйича ҳаракат дастури тадбирлари билан бирга амалга оширилаётир.\nАтроф-муҳит муҳофазаси бўйича миллий ҳаракат дастури: атроф-муҳит муҳофазасини ва табиатдан фойдаланишни мувофиқлаштирувчи қонунчилик тизимини яратиш ва уни янада ривожлантириш; ресурс тежовчи, экологик жиҳатдан тоза технологияларни ишлаб чиқиш ва татбиқ этиш, амалдаги ишлаб чиқариш жараёнларини модернизация қилиш ва такомиллаштириш; атроф-муҳитнинг ҳолати, табиий муҳит сифатини баҳолашни, экологик районлаштиришни мониторинг қилишнинг ягона тизимини жорий этиш; экологик таълим ва тарбия тизимини ривожлантириш; атроф-муҳит муҳофазаси ва табиатдан фойдаланишда илмий асосланган иқтисодий ва ҳуқуқий механизмларни яратиш ва жорий этиш; атроф муҳит муҳофазаси, табиатдан фойдаланиш ва табиий офатлардан ҳимояланиш муаммолари бўйича халқаро ҳамкорлик дастурини яратиш, шунингдек, атроф-муҳитга трансчегаравий таъсир бўйича давлатлараро муносабатлар механизмини ишлаб чиқиш ва бу борада ўзаро келишувга эришиш; хўжалик фаолиятини амалга оширишда мақбул экологик таваккалчилик омилларини ҳисобга олиш; инновацион фаолиятнинг экологик-иқтисодий механизмини яратиш сингари стратегик вазифаларни ҳал этишга йўналтирилган.\nБу ўринда яна шуни таъкидлаш лозимки, ҳали ишлаб чиқариш чиқиндилари билан атроф-муҳитни ифлослантириш, табиий ресурслардан оқилона фойдаланиш ҳамда янада тоза технологияларни қўллаш муаммолари билан боғлиқ масалаларга етарли даражада эътибор қаратилмаётир.\nБу борада чиқиндилар таркибида қайта ишлашга яроқли иккиламчи манбалар жуда кўплигини таъкидлаб ўтмоқ жоиз. Биргина мисол. Ҳозирги кунда мамлакатимизда ҳар йили пайдо бўлаётган саноат чиқиндиларининг бор-йўғи 1,2 фоизидан иккиламчи хомашё сифатида фойдаланилаётир. Қолганлари эса турли жойларда тўпланиб қолмоқда. Шуниси ачинарлики, иккиламчи хомашё сифатида ишлатилиши мумкин бўлган бундай манбалар билан мамлакатимизнинг 10 минг гектар ҳосилдор ери банд қилиб қўйилган. Жумладан, «Аммофос-Максам» очиқ акционерлик жамиятида 64 миллион тонна фосфогипс, Ангрен ва Янги Ангрен ГЭСлари ҳудудида эса 12 миллион тоннага яқин қайта ишланиши мумкин бўлган чиқиндилар юзлаб гектар майдонни эгаллаб ётибди. Худди шундай фикрни Олмалиқ кон-металлургия комбинати мисолида ҳам айтиш мумкин.\nБизнингча, бундай вазият табиатдан фойдаланиш борасида иқтисодий механизм тўлақонли ишлатилмаётгани натижасида вужудга келди. Чунки табиатдан махсус фойдаланиш, жумладан, чиқиндиларни жойлаштирганлик учун товон тўлаш миқдори етарли эмас, корхоналарга ресурс тежовчи, чиқиндисиз технологияларни, айниқса, ҳосил бўлган чиқиндиларни қайта ишлаш технологияларини яратиш ва жорий этишга маблағ сарфлагандан кўра бу жуда арзонга тушади. Шу боис юзага келган муаммоларни ҳал этиш учун чиқиндиларни жойлаштириш бўйича товон пулини индексация қилиш ва чиқинди ҳосил қилганлик учун тўлов жорий этиш лозим. Бу ўринда ушбу йўналишда тушган маблағларни чиқиндиларни қайта ишлашга йўналтириш назарда тутилмоғи керак. Ресурс тежовчи, чиқиндисиз технологияларни жорий қилган, ҳосил бўлган чиқиндиларни қайта ишлаётган корхоналарга эса имтиёз белгиланиши зарур.\nТабиатни муҳофаза қилиш тармоғини ривожлантиришни инвестициялашга қуйидаги имкониятларни сафарбар этиш мумкин: табиатдан тежамли фойдаланганлик учун тўловлардан ҳосил бўлган пул маблағлари, маҳаллий имтиёзли солиқларни жорий этиш; донорлар грантлари; тижорат банклари ва халқаро лойиҳа муассасаларидан олинадиган узоқ муддатли кредитлар; шахсий акцияли капитал; молиялаштиришнинг махсус механизмлари ёрдамида имтиёзли молиялаштириш.\nУмуман олганда, мамлакатимизда иқтисодиётни тизимли қайта шакллантириш, ишлаб чиқаришни модернизациялаш ва техник жиҳатдан янгилаш, экологик вазиятни соғломлаштириш учун ҳам ички, ҳам ташқи инвестицияларни жалб этиш, барқарор атроф-муҳитни сақлаб қолиш ва экологик хавфсизликни таъминлаш мақсадларига эришиш устувор аҳамиятга эга.\nЭкоҳаракат депутатлари гуруҳи раҳбари,\nЭкоҳаракат депутатлари гуруҳи аъзоси


Дизайнер Нариман Григорян ўлими юзасидан расмий маълумот берилди - UzNews.uz\n14 январь, 21:03\nТаниқли дизайнернинг жасади яшаш уйидан қотиллик аломатлари билан топилган.\nАввалроқ Тошкентда дизайнер ва хореограф Нариман Григорян ўлдириб кетилгани ҳақида хабар берган эдик.\nБош прокуратура хабарига кўра, унинг ўлими ҳақидаги хабар Яшнобод туман ИИО ФБМ навбатчилик қисмига соат 11:50да келиб тушган. 1985 йилда туғилган фуқаронинг жасади у ижарада истиқомат қилиб келган Яшнобод тумани, Чигил кўчасидаги хонадондан қотиллик аломатлари билан топилган.\nШу куни Яшнобод туман прокуратураси томонидан ЎзР ЖКнинг 97-моддаси 1-қисми билан жиноят иши қўзғатилган.\n“Жиноят иши Тошкент шаҳар прокуратураси иш юритувига олиниб, малакали терговчиларидан иборат тезкор-тергов гуруҳи тузилиб, жиноятни фош этиш чоралари кўрилмоқда”, – дейилади хабарда.


Қиш-баҳор мавсуми учун 660 минг тонна қишлоқ хўжалиги маҳсулотлари тайёрланади\nҚиш-баҳор мавсуми учун асосий турдаги қишлоқ хўжалиги маҳсулотларининг 660 минг тонналик захирасини яратилади. Бу ҳақда ЎзА “Ўзбекозиқовқатзахира” уюшмаси раиси Зафар Файзиевга асосланиб хабар берган.\n"2016-2017 йил қиш-баҳор мавсуми учун асосий турдаги қишлоқ хўжалиги маҳсулотларининг 660 минг тонналик захирасини яратиш чоралари кўрилмоқда. 175 минг тонна картошка, 139 минг тонна пиёз, 46 минг тонна бошқа сабзавотлар, 105,8 минг тонна мева шулар сирасидан", деган у.\nЗафар Файзиевнинг сўзларига кўра, 2011-2016 йилларда бу йўналишда қарийб 70 миллиард сўм йўналтирилиб, умумий сиғими 68 минг тоннага тенг бўлган 50дан зиёд совутгичли камералар фойдаланишга топширилди. “Наманганулгуржисавдоинвест”, “Қашқадарётижоратсавдо” жамиятларидаги ҳар бири 3 минг тонналик, “Бекободгўштсутсавдо”даги 2 минг тонналик, “Фарғонагўштсутсавдо”даги 4,2 минг тонналик омборлар шулар жумласидандир. Уюшма корхоналари ва шаҳарларда жамғарилган 330 минг тонна қишлоқ хўжалиги маҳсулотлари мазкур омборларда сифатли сақланиб, қиш-баҳор ойларида ички бозорга пешма-пеш етказиб берилмоқда.\nШу йилнинг ўтган даврида корхоналаримизда 4 минг тонналик совутгичли сиғим ишга туширилди. Натижада юртимизда фойдаланишга топширилган бундай объектларнинг умумий ҳажми 98,5 минг тоннага етади. Бу борадаги ишлар келгусида ҳам изчил давом эттирилиб, 2016-2020 йилларда 325 минг тонналик совутгичли замонавий омборхоналар ишга туширилиши режалаштирилган.\nМамлакатнинг барча ҳудудида махсус омборлар қурилиб, маҳсулотларни сақлаш технологияси такомиллаштирилаётгани сақланадиган мева-сабзавотлар тури ва ҳажми ошишида муҳим омил бўлмоқда.\n"Маҳсулотларнинг ички бозордан ортгани экспортга чиқарилмоқда. Жорий йилнинг ўтган даврида карам, гилос, помидор, бодринг, сабзи, кўкат, қуритилган мева каби маҳсулотлар Россия, Қозоғистон, Озарбайжон, Қирғизистон, Хитой ва бошқа давлатлардаги буюртмачиларга етказиб берилди. Бунда Қорақалпоғистон Республикаси, Сурхондарё, Андижон, Бухоро, Самарқанд, Сирдарё, Хоразм, Наманган, Қашқадарё, Фарғона, Тошкент вилоятлари корхоналарининг улуши салмоқли бўлди", деган “Ўзбекозиқовқатзахира” уюшмаси раиси.\nқиш мавсуми Ўзбекозиқовқатзахира\nЯнги ташкил этилаётган «Озиқовқаттаъминот» водий вилоятлари филиалларига раҳбарлар тайинланади\nЎзбекистонда картошка танқислиги нима учун юз бергани тушунтирилди


ZiyoNET › Арбоблар › Алимходжаев Камолиддин Тиллаходжаевич\nАлимходжаев Камолиддин Тиллаходжаевич\nТуғилган сана: 1945 Октябр 15\nТуғилган сана: 15.10.1945 йил\nЙўналишлар: Янги электр машиналари ва вибрацион моторларини яратиш, электромеханик қурилмаларнини рақамли-дастурий бошқариш, йирик қувватли шамол электр станцияларини яратиш ва тармоққа параллел улаш.\nАлимходжаев КамолиддинТиллаходжаевич 15 октабрь 1945 йилдаТошкент шаҳрида ишчи оиласида туғилган. Миллати – ўзбек. 1953 йилда Тошкент шаҳридаги 8 йиллик 53-сон ўрта мактабга ўқишга бориб, унинг 8-синфини 1961 йилда тугатган, шу йили 1-сон кечки ишчи-ёшлар мактабида ўқиди ва уни 1963 йилда тугатди. Шу йили Тошкент Политехника институтининг энергетика факультетига ўқишга кириб, 1968 йилда “Электр машиналари” мутахассислигини тамомлади.\nЎз меҳнат фаолиятини 1961 йили “Юлдуз” тикувчилир фирмасида механик лавозимидан бошлаган. 1968 йилда Тошкент Политехника институтини тамомлагач, “Электр машиналари” кафедрасида ассистент лавозимида ишга олиб қолинди. 1970-71 йилларда Совет армияси сафида хизматда бўлди. 1971-1976 йилларда Тошкент Политехника институти (кейинчалик Тошкент давлат техника университети)да “Электр машиналари” кафедрасида ассистент, 1976-1982 йилларда катта ўқитувчи, 1982-2000 йилларда доцент лавозимларида, шумуддатда энергетика факультети деканининг илмий ишлар бўйича муовини лавозимида ўриндошлик асосида ишлади.\n1982 йилда 05.09.01 – “Электр машиналари” мутахассислиги бўйича “Частотали бошқарилувчи электромагнит вибрацион моторлар тадқиқоти” мавзусида номзодлик диссертациясини ҳимоя қилди ва шу мутахассислик бўйича техника фанлари номзоди илмий даражаси дипломини олди. 1984 йилда “Электр машиналари” кафедраси бўйича доцент илмий унвони аттестатини олди. 2004 йилда 05.09.01 - “Электр машиналари” мутахассислиги бўйича “Частотали бошқарилувчи ўзгарувчан токли вибрацион моторлар тадқиқоти”мавзусида докторлик диссертациясини ҳимоя қилди ва 2005 йилда шу мутахассислик бўйича теҳника фанлари доктори илмий даражаси дипломини олди.\n2000-2006 йилларда “Ўзбекэнерго” ДАЖ “Энергетиканингривожланиши истиқболлари” бошқармасида муҳандис, етакчимутахассис, бошқарма бошлиғининг муовини лавозимларида ишлади. 2006-2014 йилларда Тошкент ахборот технологиялари университетининг “Электр занжирлар назарияси” (кейинчалик ўзгарган номи “Оптик толали линиялари”) кафедрасида профессор, кафедра мудири лавозимларида ишлади. 2014-2015 йилларда Ўзбекистон Фанлар Академиясининг “Энергетика ва автоматика” институти Илмий котиби лавозимида ишлади.\n2015 йилдан Тошкент давлат техника университетида “Электр машиналари” кафедрасида профессор лавозимида ишлаб келмоқда.\n150 дан ортиқ илмий ишлари чоп этилган. Шулардан 15 та муаллифлик гувоҳномалари ва патентлар, 23 илмий ишлар ҳисоботлари, бир дарслик (2 дарслик нашриётга топширилган), 2 та ўқув қўлланма, 2 та ўзбекча-русча атамалар луғати (ҳаммуаллифликда) чоп этилган.\nУнинг илмий раҳбарлигида биттатехника фанлари номзоди диссертацияси ҳимоя қилинди. Икки нафар ёш олим фалсафа доктори диссертациясини ёқлаш арафасида. Биттафан доктори ва иккитафан номзоди диссертацияларига расмий оппонент бўлган.\nТошкент давлат техника университети ва Ўзбекистон Фанлар Академияси “Энергетика ва автоматика” институтининг 05.05.02 – электротехника. Электр энергия станциялари, тизимлари. Электротехник мажмуалар ва қурилмалар, Олмаота (Қозоғистон Республикаси) энергетика ва алоқа университетининг 05.09.01 - “Электр машиналари” мутахассисликлари бўйича бир мартали Илмий кенгаш аъзоси.


Рус тили украиналиклар учун нимага керак?\n05.07.2018 14:33 0 1400\n«Украиналиклар рус тилини «душманнинг тилини билиш учун зўр ўрганиши керак», – деган Украинанинг собиқ транспорт ва алоқа вазири Евгений Червоненко «NewsOne» телеканалига интервью бера туриб. Бу ҳақда «Gazeta.ru» хабар бермоқда.\nЧервоненконинг сўзларига кўра, тил муомалада рақобатни юзага чиқаради.\n«Ўзини маданиятли деб билган киши борки, албатта, инглиз тилини ўрганишни тавсия қилади. Рус тилига эса ҳеч кимнинг иши йўқ. Бу – катта хато», – деган Червоненко.\nШу билан бирга, Червоненко рус тилини ўрганиш зарурлигига, уни камситмасликка чақирган.\n«Рус тилини халқаро мулоқот тили сифатида камситмаслик керак. Рақибларимизнинг тилини ҳар доим зўр бериб ўрганишимиз керак», – дея хулоса қилган Евгений Червоненко.\nАввалроқ украиналик подполковник рус тилидаги меню туфайли ресторан хўжайинининг жағини синдирган эди.\nУкраина рус тили\nСиёсат 01/04, 12:58\nЖамият 13/04, 10:59\nФирма гранатомётдан ўққа тутилди